amanoisuno/poetBack huggingface dataset:
和提舉遊上方南禪十韻 呂陶 
宿約遊雲谷，晨興過寺扉。雨聲隨步急，暑氣逐風微。正午逢晴照，層霄歛夕霏。江濤千里湧，城郭萬山圍。清集同揮塵，髙談及轉璣。虛涼河朔飲，蕭散道家衣。適意朋簪盛，回頭世網非。棋休誇小勝，禪莫問餘機。對景聊行樂，因吟欲賦歸。髙人應笑我，白首戀輕肥。
答王仲髙 呂陶 
從政宜師古，爲儒貴席珍。承流仰循吏，慮患屬孤臣。休戚同千里，輕肥止一身。虛名稱有土，慚色見斯民。羅網甘投足，波瀾恥問津。狂言干重辟，冷笑待憸人。琴瑟方調節，芻蕘願采詢。閉關聊度日，開卷易經春。地暖畦蔬足，年豐甕粟陳。惟特三不愧，通塞任天鈞。
和正月二日遊碑堂寺二首  其一 呂陶 
農事初興欲及時，東城風物又春熙。出郊開燕始今日，迎馬獻花纔幾枝。萬室遊人方雜遝，三竿煦景漸舒遲。乖崖真得綏懷術，八十年間俗不知。
和正月二日遊碑堂寺二首  其二 呂陶 
綵旗連道過重闉，却訪僧居暫柅輪。平野一朝鋪秀色，輕風十里散香塵。此時燕賞須從俗，昨日陽和已發春。自古成都稱美酒，細傾聊以度良辰。
觀打春牛和韻 呂陶 
塊然形質本何殊，似爲春來出舊墟。以色配年疑未可，與耕爲候信非虚。升陽蓋自寅正始，取類還當丑位初。但得碎身資穡事，豈須功效載農書。
浣花泛舟和韻 呂陶 
野店村橋迤邐通，蜀江深處茂林中。花潭遠漾春波綠，綵閣相迎畫舫紅。修岸幾朝經密雨，芳樽盡日得清風。詩翁舊隐知何在，且事嬉遊與俗同。
寒貪 呂陶 
新火乘時焰已燃，寒雲收盡晚晴天。欣逢佳節遊花圃，獨欠詩人泛酒船。南畝如雲鋪秀色，西樓照日起祥煙。傳聞里巷嬉游俗，盡說豊年勝去年。
和重九遊柳溪 呂陶 
西溪景物似江鄉，無賴秋容到岸傍。勝事可懷樽酒樂，淒風渾減路塵香。半凋柳色猶垂带，欲凍泉源祗濫觴。會向明春重遊覽，春暉依舊倍舒長。
晚過西溪 呂陶  西湖
煩暑襟懷倦客情，西湖虛爽暫閒行。林間聞雨未爲閙，池上得風尤覺清。斜日漸因山隔閡，斷雲應與月逢迎。牧之才調誰能繼，一爲憑髙賦晚晴。
多日牽俗闕西溪之遊和友人來韻 呂陶 
西溪流水正涓涓，彷彿江村種稻田。弱枊依風徒自困，晚花經雨更誰憐。已知榮謝椿如槿，莫問飛潛魚與鳶。結得勝遊須盡興，醉鄉岐路在傍邊。
赴官唐安益帥吳公以詩寵行次韻爲謝 呂陶 
二十年前許進趨，六科重沗薦論書。獻言悟主慚明詔，乞禄還家得副車。此日詩章形黼黻，當時匠手器輪輿。恩知最厚難圖報，有意髙賢一挽裾。
送劉儀甫職方東歸二首  其一 呂陶 
藍田良玉古稱珍，品屬瓊瑶異碔珉。純有英華爲國寶，貴無雕琢是天真。連城享價千金重，垂繅承光五采新。羣后在廷皆執瑞，大圭終得奉嚴宸。
送劉儀甫職方東歸二首  其二 呂陶 
南山蒼柏自森森，長就喬枝出茂林。肅政臺中思直幹，孔明祠下得清陰。風雲毎助孤髙勢，霜雪難移勁挺心。大厦有成梁棟在，平時燕雀望皆深。
題府廨清素軒 呂陶 
蘭麝香濃玉少塵，開軒相對似交親。臘寒庭院春将近，晚吹簾櫳月又新。憑檻雅宜題雪女，銜盃俱是咏花人。碧瓜故事標圖記，從此嘉名亦等倫。
懷鶴鳴 呂陶 
棣華曾到翠微中，一别仙宮入泮宮。真景望如雲在上，年光去似水流東。青霄得志雖榮己，白髪多情亦念公。若許他時遂休逸，山翁携手有詩翁。
偕友人遊上方南禪 呂陶 
出郭行行数里村，石梯盤曲到禪門。亭開髙檻侵山脚，水過方池斷竹根。城市塵埃終日遠，煙嵐氣象四時存。約公乘興重來此，延納清風盡一樽。
廨舍之北有海棠二本惜非其地移植庭前呈晦甫同年博士 呂陶 
何事當庭植海棠，欲乘生氣待春光。恰逢輕雨渾如意，若得和風定吐芳。籬下不堪藏秀質，眼前從此識清香。一樽曾與嘉賓賞，屈指紅英在艷陽。
寄花廣漢守倅 呂陶 
地産名花敢自珍，百枝聊且寄强鄰。分将雨後千金色，添得罇前一日春。檀板屢歌憑侍女，玉簪齊插奉嘉賓。明年紅爛還馳去，惟恐流光老却人。
答髙進賢南歸見别 呂陶 
春波萬里已魂銷，況是分携過蜀橋。吏隐有心終濟物，他山無術可除妖。好將醒醉迷千日，莫爲興亡感六朝。南望襄山何處是，悒然懷抱更無聊。
答晦甫 呂陶 
花往詩來報禮優，不慚蕪累願賡酬。青春易去何妨賞，白髪相欺未足羞。萬事放懷閒歲月，一樽髙笑好朋儔。公堂訟簡心情在，莫對風光取次休。
次韻思道同晦甫春日過李氏園亭 呂陶 
二賢談笑共爲州，深惜青春爛漫遊。吟到醉鄉須一飲，步回芳徑亦三休。風前幾點見蛺蝶，雨後數聲聞栗留。人望使旌應喜樂，此心於爾亦何羞。
和晦甫答思道 呂陶 
策馬悠悠倦往還，竹邊林下舉吟鞭。忙中對酒成閒客，老去逢春憶少年。三島月來清入牖，十洲波浄碧涵天。歸歟且共良朋賞，花未飄紅柳未眠。
次韻周思道喜正孺過廣漢二首  其一 呂陶 
霜臺御史迥名藩，氣象光陰動故山。此日郡中誇盛事，明朝堂上拜慈顔。御香持去仍輕别，天詔飛來即召還。南北唱酬皆勝絕，一窺方識豹文斑。
次韻周思道喜正孺過廣漢二首  其二 呂陶 
鴈樓南畔報來期，遠俗駢闐望錦衣。官府奉迎因直指，家庭喜樂是榮歸。款憑罇酌延談議，密獻囊封中事機。莫嘆宦遊多闊别，九重深待弼予違。
送東方子春歸廣漢 呂陶 
閒上層樓賦式微，暮雲重疊鴈南飛。三秋已有還鄉念，十日那堪送客歸。世路最宜心似水，年華休嘆露沾衣。一官擬得知何處，回首風標又闊違。
送周思道郎中通理益昌 呂陶 
閩見冤魄久艱伸，吾以仁心濟不仁。十室苟能全一子，萬家無慮活千人。于公治獄門生相，韓厥成功世有民。陰德所施陽報在，莫嘆孤宦老朝紳。
和寄周郎中 呂陶 
省郎華髪倦遊時，却憶當年一布衣。仕路更勞何足戀，家山可愛不如歸。吟中斗絕紅塵味，静裏能延白日輝。某水某丘真舊物，春來贏得掩重扉。
寄廣漢周思道 呂陶 
鴈橋古郡誠佳絕，熊軾名郎暫鎮臨。雨滿郊原千里潤，春歸臺榭百花深。將迎意味煩清燕，閒暇工夫屬静吟。若詫湖亭風物好，西鄰猶有不平心。
和陳圖南州學石柱題名之作三首  其一 呂陶 
方柱鎸題誰厭頻，三年還見一番新。姓名已載推前達，行列猶虚待後人。清世雲霄如坦道，壯夫思慮惜青春。瓊瑶定得連城價，至鑒從來不貴珉。
和陳圖南州學石柱題名之作三首  其二 呂陶 
鴈塔題名故事存，泮宮鎸柱又增新。十行詔下方求士，千佛經中定有人。錦繡燐斌涪水畫，風雷變化集英春。公卿皆向此途出，豈待區區佩瓀珉。
和陳圖南州學石柱題名之作三首  其三 呂陶 
匠氏磨礱用力勤，先生序引亦清新。尺書已報泥金帖，丹字仍題衣錦人。桂籍共誇亨有路，泮林無倦誦於春。東川素與西川敵，又見榮名上翠珉。
和陳圖南安昌巖避暑詩二首  其一 呂陶 
石穴虚深宛似房，石形方穏亦如床。千年知是誰人隱，一郡除非此地凉。山外雨來煙色暝，林間風過藥苗香。塵埃已斷尤清寂，今日禪僧不上堂。
和陳圖南安昌巖避暑詩二首  其二 呂陶 
巖前數步到幽房，巖裏聊安息偃床。已得清風極瀟灑，休彈白雪恐凄凉。平時地籟乘空發，何日天花墜雨香。三伏屢來君莫厭，流年背我去堂堂。
和再遊二首  其一 呂陶 
仙居殊不類樊籠，瀟灑清涼皆可封。寒溜恰如揚子水，脩筠應有稚川龍。雲深況是門無客，人去惟聞鶴在松。向此却疑推律法，應鍾何事代林鍾。
和再遊二首  其二 呂陶 
石門髙下両相通，冰屋初開不復封。睡穏好欹方水玉，味清須試密雲龍。詩筒迭和難親筆，談柄閒摇屢折松。便寫姓名鎸翠壁，休論功烈刻華鍾。
和三月二十一日遊海雲 呂陶 
玉節重來鎮此州，暫驅千騎上峰頭。春闌好爲良辰惜，俗樂誰知急景流。山色也疑今日盛，物情渾勝昔年遊。登臨賦詠知難再，持語鄉人早借留。
南充縣野翁亭 呂陶 
勢利紛紛萬慮侵，縣亭聊可一登臨。目前不近将迎路，塵外能消富貴心。燕處自知如隐遯，縱談誰更及浮沉。時平樂得常棲地，且向幽閒寄楚吟。
和義夫出文谷 呂陶 
羸馬駸駸不厭驅，望中天勢接晴蕪。一朝偶適林泉興，十里誰開水墨圖。枊線漸看金弄色，雪花猶見玉爲柎。登臨自得詩家路，寄語紅塵莫訝迂。
雲頂寺 呂陶 
秀巘層層一徑通，秋來更植萬株松。閒中日永宜禪性，望處雲平見物容。半夜起風喧地籟，何年說佛響天鐘。塵埃滿馬遊從隔，寄恨煙蘿第幾重。
雲頂寺蹙雲軒 呂陶 
寺枕山巔擁翠峰，幽棲更與白雲通。半空欄檻千尋外，兩蜀風煙一望中。晨霽最宜天浩蕩，夕陰先覺雨冥濛。頃年曾坐盤陀石，不到軒前目未窮。
送唐誠老秘丞 呂陶 
越溪千里碧滔滔，匹馬西遊豈憚勞。文牘甚稀如吏隱，江山有助作詩豪。和風盡日生眉宇，白髪何年上鬢毛。好向堯庭露華彩，韶音方奏德輝髙。
和紅蕉二首  其一 呂陶 
嫩青叢裏色何如，猩血雖紅莫奪朱。曉薦赤璋開繅藉，夜燃綘蠟照珊瑚。穠華如擘霞光紙，芳價堪酬明月珠。欲識此花堅與否，願將真偈叩文殊。
和紅蕉二首  其二 呂陶 
綺窗開處畫堂西，紅綠相参數尺低。種得青琳生寶焰，裁將丹錦護封題。染因乘露皆鮮翠，舞爲交竿少整齊。惆悵夜來經暮雨，妝痕幾點带嬌啼。
有惠詩求酒者和答二首贈以兩榼  其一 呂陶 
閒居偏向酒中閑，已把人間比夢間。飲量欲希江海納，醉鄉應有路岐還。髙談好對清樽樂，屢舞猶嫌數斗慳。信有金船少風浪，莫乘輕舸下深灣。
有惠詩求酒者和答二首贈以兩榼  其二 呂陶 
愁腸思得濁醪澆，渾似春苗旱欲焦。洗甕已於坊禁礙，典琴誰向息錢饒。醒心未免嗟牢落，醉眼偏宜望泬寥。酩酊到來須畫寢，信知畢卓勝邊韶。
次韻劉希道龍圖鹿鳴燕進士 呂陶 
賢能書上鹿鳴時，欲步丹梯别釣磯。名世公卿加寵薦，故鄉親友待滎歸。通經豈比籯金價，成器難藏璞玉輝。威鳯有雛鵬有路，相將盡向九霄飛。
和知府右丞秋貢燕士席上所賦 呂陶 
應書羣彦稱旁求，勸駕賢公禮數優。名出士林當赫赫，詩歌鹿野自呦呦。雲霄去路程皆遠，杞梓良材幹盡脩。登却龍門須變化，奪標人已在船頭。
和鹿鳴燕進士二首  其一 呂陶 
石室宏開化二川，文場今歲不遺賢。鶯憑暖律方遷木，鶴遇祥雲必到天。隨貢充庭知有路，乘風破浪去如船。龍墀唱第程塗近，應在春餘數日前。
和鹿鳴燕進士二首  其二 呂陶 
里有賓興方啟燕，詩稱樂育願升歌。英才盡向師門出，貴器須憑匠手磋。澤射定誇楊葉箭，鄉衣便促錦機梭。諸生大捷諸公賜，先紀王勳後戰多。
和八日登髙 呂陶 
八日登髙九日同，拒霜寧有兩般紅。流陰漸老三秋後，嘉客相歡一醉中。塵裏仙官應混俗，坐間談麈自生風。龍山故事今辰會，雖欠笙歌不是空。
重陽登城 呂陶 
上得層城暫倚欄，況逢佳節萬愁寛。山青水綠等閒好，酒白花黄隨分歡。一月放懷能幾許，九秋生感又多端。龍山勝事今何在，空使騷人賦蕙蘭。
和氏月菊 呂陶 
今辰誰道此花衰，更倚欄杆把酒巵。白眼漫生秋後意，黄金不减夜來枝。化工應已均開落，心賞何須問速遲。歲歲樽前鎮相似，風光千萬莫差池。
和郡齋即事 呂陶 
表裏山河久鎮綏，府無留事縱懷時。自將遠業更中外，不向榮塗計速遲。冲談本從天理得，安閒常有道心知。元元未盡躋仁壽，日望登庸爲審思。
郡齋春暮 呂陶 
自覺勞生萬事非，宦心從此更遲遲。凄凉好飲悲春酒，閒暇猶吟送老詩。軒冕去來皆外物，雲山早晚是歸期。懷民報國終無術，空負慚顔對一麾。
次韻張懷安題雲頂浴室院 呂陶 
山門漸近少凡塵，佛子長棲物外身。款戶多因遊寺客，倚欄時有羨魚人。祥雲結蓋應非霧，法雨飄花别是春。數刻盤桓覺蕭散，回頭官事又勞神。
次韻張懷安喜雨詩 呂陶 
雲密西郊末作霖，暫憑精禱快羣心。望如至寶難搜索，來似嘉賓忽訪臨。古廟有靈惟響答，洪鈞於物已恩深。春膏直待沾濡足，不使狂風取次侵。
過金堂偶記舊詩因贈宇文縣宰 呂陶 
嘗聞縣古槐根出，最愛官清馬骨髙。前輩有詩談事實，今辰此景入風騷。飛雲幾處籠山頂，密雨連宵發土膏。公事稀疏吏歸去，不妨歡侍對春醪。
和野軒答李著作見寄 呂陶 
公居何事葺幽軒，客味蕭條稱養閒。人笑規模猶物外，我憐風景勝花間。穠林鬬影舒帷幕，淺溜餘聲雜佩環。欲把郡圖傳向此，座中常得見岷山。
登攬秀亭 呂陶 
亭在西山積翠中，煙嵐氣象一重重。芟開簷際偏髙竹，見得雲問最後峰。野色爲誰長鬱茂，物情於我似從容。年來已有林泉興，倚著闌干興轉濃。
次輔元韻 呂陶 
山嵐穠秀望中青，路轉松陰步步迎。十里晴郊供野意，萬家和氣發歡聲。春臺不覺殘春景，樂國偏知衆樂情。公向蜀人深有意，更憐風物暫閒行。
鍾陽道中和酬輔元 呂陶 
忽捧瓊瑰俗眼驚，荷君深照舊交情。歸心自喜雙親壽，拙計難酬厚禄榮。十舍路岐平野闊，幾重村落霽烟生。羈遊毎憶家山樂，況是花時到錦城。
送任遵聖之官富順二首  其一 呂陶 
千丈蒼松出故林，喬枝成就古根深。棟梁須負平生用，霜雪難移此日心。月白曾經丹鳳宿，風悲定有老龍呤。重巖複澗何緣幸，一旦家家得茂陰。
送任遵聖之官富順二首  其二 呂陶 
野鶴孤髙舊羽儀，超然殊不事卑飛。有心雲路翺翔去，迴首芝田迤邐歸。白日漫教羅網密，紅塵堪笑稻梁肥。仙家自有千年約，應許先生學令威。
竹枕 呂陶 
不誇雕琢略磨礱，溪叟持來贈野翁。冰雪易侵毛髪際，塵埃難到夢魂中。消除暑愠宜無價，安養慵閒似有功。富貴人家應笑我，水晶新様極玲瓏。
次韻家渠州承議春陰 呂陶 
春工用意本華鮮，氣候陰沉未逞妍。風色送寒無甚雨，雲容垂遠又非煙。遷延鶯舌應嫌巧，抑遏花心恐占先。稍待新晴纖翳廓，穠芳齊媚艶陽天。
官舍東偏海棠開最晚落亦後時以詩嘲之 呂陶 
花到春深半已過，此花猶見滿枝柯。傳來芳信雖爲晚，占得韶光却是多。愛惜錦文愁雨急，留連妝臉笑風和。後先榮謝人休問，且伴樽前一醉歌。
送秦漕歸淮南 呂陶 
襲得芝蘭一室薰，更將三美向誰論。光輝自可誇僚友，契愛猶能及子孫。金節暫求康爾俗，錦衣歸去大吾門。西南終是天涯遠，却羨鸞凰集九閽。
寄新甯黎叔蒨 呂陶 
平日論交重久要，毎懷髙誼寸心搖。君恩最是憂民社，吏隱偏宜遠市朝。諄誨佇聞流尺素，嘉篇頻爲寄瓊瑤。笑言契闊勞生甚，别後堪嗟壯氣消。
寄周才叔 呂陶 
天涯羈宦落蓬蒿，漫說平時器業髙。寒暖所逢皆物理，悲歡相較只秋毫。徒嗟壯士難行己，懶學風人便著騷。樂道養閒俱可羨，念君清誼甚魂勞。
和周簡州寄范蜀公三章  其一 呂陶 
禁林元老忽西歸，衆謂西州此事奇。矰繳漫勞鴻去後，桑田未變鶴來時。一鄉金帛皆沾惠，千載松楸得奉祠。預想年前至京國，子孫持酒獻春祺。
和周簡州寄范蜀公三章  其二 呂陶 
春深歸到錦江頭，笑傲光陰已晚秋。內相貴名雖烜赫，山翁行李甚優游。詩中氣格超摩詰，方外情懷類子休。南下有期風月爽，鄉人從此望仙舟。
和周簡州寄范蜀公三章  其三 呂陶 
法從深嚴寵禄榮，清標素節兩難并。有心報國雖謀國，無意求名又得名。道服豈煩垂寶带，安居何用飾華纓。秋風一夜喬林減，惟見松篁不變更。
昨日 呂陶 
昨日文書插羽毛，征夫連日整弓刀。雲如野色隨時慘，風作邊聲特地號。八陣威靈今可託，六州形勢古稱髙。西南久不聞金鼓，莫遣人人著戰袍。
又賦二首  其一 呂陶 
千里征蠻向不毛，坐籌先勝自三刀。井中蛙力狂雖躍，弓下猿聲怯便號。草白見城羌蝶淺，月明聞角漢天髙。將軍幾日當雄捷，速把功書上赭袍。
又賦二首  其二 呂陶 
忠膽輕生甚一毛，奇謀破賊鋭於刀。横行容易平烏合，面縛須臾作犬號。霜甲共輝軍帳冷，煙烽齊出戍樓髙。羌酋若也投降早，定得君王瑞錦袍。
雪 呂陶 
白金鋪野玉堆簷，獨上危亭喜再瞻。多積豈能填澗底，已髙猶未累山尖。碎聲著物飄來急，寒色侵人霽後添。時節霏霏未還役，賊平消息願重占。
岷峨王髙士賫牟中秘墨帖來求跋自言能護真氣鍊大丹罹兵禍而輟同輩有志於斯事者皆然又言老人村凡二三百歲者亦皆死於兵嗟夫兵之禍生靈甚矣禍蜀則尤慘禍及髙士更不輕矣遂爲之賦詩 呂陶 
道人少日鍊神形，兵禍俄乘竟不成。欠爲黄庭判一死，所酬丹事又三生。眼看殘盡雞窠老，膽破寧寒犬舐盟。豹養虎攻嗟爾似，却求翰墨作虛名。
石泉道中和綿州通判李朝散見寄 呂陶 
深僻崎危不厭過，欲將涓滴助恩波。躡雲髙步三休在，踏雪清寒一倍多。依約度溪投野店，逡巡扶杖歷新坡。初春此去纔旬日，屈指流年奈老何。
有觸 呂陶 
三十餘年齒士林，青綸一命鬢霜侵。策名雖動遲留嘆，行已常存少壯心。月滿漲潭清遠夢，春歸平野付長吟。前溪況亦稱南浦，惜别情悰幾倍深。
城西龍祠二首  其一 呂陶 
市橋官柳翠陰垂，路嚮西郊駐彩旂。故事毎從遐俗尚，清歡又送晚春歸。留連野色遲遲去，珍惜年華苒苒飛。老杜有詩殊有味，風光流轉莫相違。
城西龍祠二首  其二 呂陶 
林密溪寒錦浦西，千年靈宇舊憑依。竹村迎路堪行樂，麥壟連雲已應祈。詩將早從吟社去，遊人暮到醉鄉歸。隼旟莫倦徘徊久，化日舒長未夕輝。
和賞申氏園海棠 呂陶 
誰裁錦段碎文章，憑借春工便吐芳。自是多花宜少葉，肯教仙格有凡香。妝容試酒偏增麗，舞興迎春擬作狂。使幕縣庭雖甲乙，更饒鄰圃借餘光。
和姚提舉賞海棠 呂陶 
曉霧籠花暖漸收，萬枝難盡數花頭。臙脂半爲傷春淡，錦带翻因拂地羞。圍飲舊風傳樂國，縱吟清味屬詩流。西園韶景真無價，紅滿池臺月滿樓。
和蜀守道中書事 呂陶 
天恩流布下天津，沴氣消除生氣淳。昔慮早饑農失職，今逢賑惠澤如春。綏懷有術推儒者，全活爲功類古人。賢傑一心溝壑起，翕然歌頌在生民。
題友人西行雜詩 呂陶 
一官一集古稱賢，未似西征五十篇。雅頌純音流管磬，風騷餘味到林泉。光生曉岫刊岷石，價踴春溪費錦牋。愧幸師門舊林教，得爲家寶子孫傳。
讀黜邪詔 呂陶 
天詔丁寧逐佞柔，不須請劍復持矛。平生邪膽君前落，後世汙名紙上傳。寶鑑乍開消魍魅，正聲纔作罷離兜。便爲葅醢何嗟及，貪得浮榮似食鈎。
晚倚南樓 呂陶 
野情無限物無窮，一凭危樓又晚空。過雨郊原渾積翠，送春亭榭尚餘紅。煙光已屬綃圖上，湖影初歸寶鑑中。飛鳥潛魚應自得，倚欄小憩豁雙瞳。
送張穎達屯田 呂陶 
西風獵獵馬駸駸，極目歸途寄静呤。美玉自藏圭璧用，寒松偏有雪霜心。皆知舊德淹郎署，合寵耆儒鎮士林。勢利競馳孤介少，爲懷清誼動離襟。
和寄治之少卿 呂陶 
榮路層層滿眼開，家山在望懶徘徊。霜侵客鬢須歸去，塵拂朝冠是儻來。一棹綠波遊不厭，三竿紅日夢初回。更聞觴咏同幽趣，應少閒人可預陪。
送張静之少卿東歸 呂陶 
禮寺居卿寵搢紳，若求清議尚沈淪。三千里外甘投足，四十年前已化鱗。何必萬鍾如己欲，好將一笑寓天真。當時共獻藏珠賦，壽考康寧有幾人。
象棋二首  其一 呂陶 
咫尺楸枰計慮深，偶緣嬉戯便交侵。縱横各有往來道，勝負豈無名利心。終局漫誇兵得地，在宫渾倚士如林。安危成敗何殊此，付與閒人爲討尋。
象棋二首  其二 呂陶 
星布重重陣脚深，不須輕敵事相侵。渡河雖藉奇兵勢，對壘難知老將心。酬酢巨杯宜燕席，消磨永日稱山林。呼盧格五前賢有，莫笑年來共講尋。
送楊聖愈口中赴益倅 呂陶 
畫轅曾記到西州，莫爲題輿厭滯留。官況優如支郡樂，風光渾似昔年游。日無餘事知閒暇，時有清呤競唱酬。政績易成恩典在，天涯不覺兩經秋。
寓意 呂陶 
夕陽芳草自天涯，倦客何須感物華。無計可能逃世網，有心剛欲慕詩家。將烹誰惜能鳴鴈，安足翻成強畫蛇。白髪漸多瞳漸翳，少年相見莫揄揶。
秋郊 呂陶 
西風蕭瑟動年華，村望猶將景物誇。山色半隨雲勢斷，浮光多被竹陰遮。社前歸興雙飛燕，雨後新聲幾處蛙。萬里橋南亦如此，十分有意作農家。
寄唐君益 呂陶 
秋日晴如春日遲，山間水際盡光輝。江湖頓減騷人詠，父老爭誇太守歸。歲晚莫驚松易葉，時來又見錦爲衣。門前行馬雖崇峻，應許衰翁一叩扉。
廣安鹿嗚燕送諸進士 呂陶 
文章得雋自雄飛，平地青雲有路岐。勸駕寂寥慚漢詔，升歌彷彿見周詩。九秋煙雨登臨日，三月風雷變化時。回首不須題競渡，錦標爭勝已先知。
次韻李才元舍人二首  其一 呂陶 
求閒得請信賢哉，曾歷星垣侍從來。標節向人清似玉，紛華於己冷如灰。仙壇露重吟懷爽，禪榻風輕睡眼開。昨日尋梅奉談笑，竹軒松塢共徘徊。
次韻李才元舍人二首  其二 呂陶 
當年累疏徹堯廷，不爲虚名自得名。霜雪盛來松秀茂，風波散後水澄清。紅塵漸與高情隔，綠髪應隨喜氣生。否泰卷舒公自悟，不須端筴問君平。
致政侍郎知郡學士賡和詩凡數篇謹用元韻寄呈知郡學士 呂陶 
玉色諸兒馥若蘭，綵衣想見日承顔。塵纓遠濯滄浪水，燕几深居畏壘山。俗眼漫譏身察察，人情方喜志閒閒。夕陽歸興隨飛鳥，真意無人語此還。
遊交城石壁寺二首  其一 呂陶 
十里縈紆路轉山，山城深入翠微間。何年勝地雲霞老，終日清風歳月閒。池上蟄龍方隱伏，巖前遊客暫躋攀。却嗟鸞綽遺居在，難向空堦一叩關。
遊交城石壁寺二首  其二 呂陶 
山僧何事下山迎，步徹山腰到寺庭。清梵一聲沈夕籟，碧嵐千幅展春屏。自慚韁鎖非真賞，乍見林泉似獨醒。回首暮鐘留恨處，斷煙層靄倍青青。
題信相院林亭 呂陶 
深靜禪門秋復春，不知門外是紅塵。滿庭修竹有君子，終日好風如故人。曲徑最宜巢翠羽，澄潭猶足養纖鱗。年年寓泊知閒味，毎謝林泉作四鄰。
按視麋棗堰次韻 呂陶 
郊原氣象欲迎春，祠下喬林秀色勻。數里舊防能禦患，二江流水不迷津。輿言此日蒙深利，惠政當時念遠人。公意勤勤議增築，又逢賢傑繼芳塵。
麋棗道中 呂陶 
藩政雍容慮在民，暫行千騎按江津。寒侵客袂逢輕雨，翠拂林梢覺淺春。極望風光迷綠野，縱吟懷抱脱紅塵。願公改作劉公堰，留得嘉名諭蜀人。
松 呂陶 
游人何事種芳菲，試把庭松較盛衰。得地不將天質改，有心惟與歳寒期。一軒野色栽培後，十月霜華秀茂時。造化果能周及物，亦須千丈引喬枝。
遣興 呂陶 
毎嗟無計遠紅塵，願讀仙書學養真。收得寸心清似水，放教雙鬢白於銀。功名見誤回頭晚，風物相驚滿眼新。一卷黄庭有深趣，誦持聊以愛吾身。
和李寶文紫庭玉節花 呂陶 
雲枝玉蘂兩難加，應是殊庭種此花。地產有時呈秀異，仙標無意競繁華。已持寶瑞傳君命，更擁香幢送道家。若預景文方物志，定先羣卉贊祥葩。
送李寶文還朝 呂陶 
使華西指主恩深，又見鰲頭此鎮臨。十載星霜皆化日，百城桃李盡穠陰。層霄自得翺翔路，止水難摇淡靜心。全蜀蒼黔共傾耳，即聞和氣入薰琴。
古松館 呂陶 
大字新題重古松，標題不與衆人同。何年直幹藏山驛，半夜寒聲滿道宫。並秀雅宜雲壑外，相逢最愛雪霜中。秋深縱使喬林減，未許堅姿墜晚風。
和郄仲輔開化寺三首  其一 呂陶 
寺在西山第幾重，山僧相遇喜相容。寂無塵慮到禪室，瞥有秋聲來野松。已恨夕陽催返轡，又過危磴聽殘鐘。煙霞更約他時望，未必高懷負翠峰。
和郄仲輔開化寺三首  其二 呂陶 
目前塵坌最重重，乍見名山喜動容。選勝道裝堪著屐，談禪麈柄亦揮松。千尋急欲攀秋徑，十里猶聞擊午鐘。下得巒林又牽俗，特書歸恨寄晴峰。
和郄仲輔開化寺三首  其三 呂陶 
煙嵐深處幾千重，難向丹靑寫物容。層閣試憑窺百里，函經慵讀倚雙松。喬林乍響因秋籟，棲鳥頻驚爲晚鐘。莫笑下山猶悵望，浪仙平昔愛三峰。
送錢端履歸二曲 呂陶 
君去金淵十五春，暫歸翻是客中身。千年丘壟勝當日，兩世親朋無幾人。麈尾幸能銷白書，馬蹄還厭踏紅塵。錦衣會有重來約，應笑衰翁漉酒巾。
晚飲 呂陶 
霽景宜將遠眼看，綠陰垂地已春闌。山巓日出方乘暖，峽口風來又作寒。老去心情非往事，閒中談笑有餘歡。玉盤四照江如練，忍對澄輝不倚闌。
送文達甫贊善 呂陶 
洪河一曲晉溪濱，自有餘波及四鄰。循吏風聲今慕昔，淡交情味故如新。江山極目登臨遠，歲月驚心聚散頻。無限名園費吟賞，化工偏與洛陽春。
和成都轉運判官孫聖微見寄 呂陶 
文章平昔擅才名，使指於今總列城。甲乙常聯榜中第，東西俱作劍南行。清吟愈覺交朋厚，老别難堪歲月驚。惟喜歸途近霄漢，吾鄉留得是嘉聲。
和重己晚菊三首  其一 呂陶 
衆菊爭開此獨遲，已過重九見新枝。自甘化力均先後，不與春芳較盛衰。秀蘂漸繁微雨夜，清香終在早霜時。詩人未便移青眼，會有金樽是己知。
和重己晚菊三首  其二 呂陶 
花開雖晚莫嗟遲，落盡千葩發幾枝。清露有恩殊未報，寒風無賴不能衰。幽芳自占三秋景，真賞堪同九日時。蝶少蜂愁人事别，餐英獨有屈平知。
和重己晚菊三首  其三 呂陶 
仙翁培種一何遲，點綴黄金更滿枝。秋色已高方秀茂，物華皆老未凋衰。幾多俗客慵留意，無限妖花笑後時。獨向風霜對松竹，潔清標格自相知。
聞說一首寄與可爲堯夫作 呂陶 
聞說蓬仙作小麾，湛恩從此破羣疑。平生直道宜三黜，自古周防用四知。松竹何嘗凋晚秀，稻梁應且續朝饑。不須利口歸豺虎，皎皎清穹未易欺。
次韻贈陳季常 呂陶 
一塵殊不掛胸中，標韻高閒辯論雄。詩得江山深有助，道因橐籥易爲功。平生擬效漆園吏，何日相逢黄石公。可惜壯年長策在，却陪明月與清風。
伏日池上二首  其一 呂陶 
塵氛不到此池亭，庚伏長來駐旆旌。波蕩畫船衝岸急，露明翠蓋遇風傾。一先有得棋頻勝，衆樂無嫌酒屢行。紅日漸低鐘鼓近，路人歌笑望專城。
伏日池上二首  其二 呂陶 
南風時起有餘溫，晷影炎炎勢欲焚。堤上遊人皆樂俗，坐中豪客少將軍。深思闊沼生冰色，尤畏晴霞散錦紋。待得清凉到襟袖，斷煙重疊送西曛。
題致仕袁成均燕申亭 呂陶 
掛冠歸後愛林泉，擇地爲亭欲看山。清畫絕無塵坌到，白雲常與性情閒。詩書教子雍容外，琴酒娛賓笑傲間。堂構不隳門有慶，綵衣終約錦衣還。
送李寶之 呂陶 
流落文場晚得名，十年猶未脱銓衡。軒昂本爲太平起，憤歎却因多難成。方略滿懷期樹立，塵埃蒙袂且將迎。由來不遇須藏器，豈是佯愚學甯生。
送修孺歸通泉用陳圖南韻 呂陶 
猿鶴皆飛昔日聲，安車歸去路岐平。高懷無累能知止，半禄雖微亦代耕。林下光陰尤覺永，環中氣象有餘清。塵埃滿抱華顛客，笑指泉山羡此行。
次韻送人有感 呂陶 
三月山城送客時，山頭芳草又離離。紅塵道路今猶古，清酒罇罍樂勝悲。鄉外忽搖懷遠意，坐中聊賦惜春詩。洛陽風景别來久，應屬少年游俠兒。
送交代茹安禮二首  其一 呂陶 
平日陽和已浹民，浪馳幽迹紹芳塵。芝蘭秀品推前輩，桃李清陰及後人。諄誨有聞知契厚，縱談無間覺情親。去思從此憑何慰，待刻銘詞上翠珉。
送交代茹安禮二首  其二 呂陶 
越溪春水碧迢迢，岷岫晴嵐翠欲飄。故國風光頻夢斷，殊鄉景物易魂銷。何時執友無暌索，此日長亭倍寂寥。把酒送君同一醉，羡君東去客心搖。
送曹憲州 呂陶 
山頭紅日照紅旌，祖席仍歌塞上行。慷慨有心終破敵，燕閒無事暫專城。朔風動色驊騮健，秋水澄光寶劍輕。萬一羽書飛到郡，定煩方略取功名。
送范庠博 呂陶 
十載閒經紫塞秋，辟書連上得君留。一身已共冰壺潔，八法堪同墨寶收。壽几歡心憐綵服，詩庭虚席待良籌。古今京洛風埃甚，去有亨途莫倦遊。
再和送李大夫 呂陶 
莫聽灘前漲水聲，少遲樽酒話平生。堪嘉祁老初辭位，却笑樊須欲問耕。落日望君三舍遠，西風惠我一襟清。江流自在悠哉興，得得回船十里行。
送永康司理張思純東歸 呂陶 
曾把叢蓍叩大鈞，少逢升漸屢逢屯。平生道在惟藏器，今日途窮恥問津。萬事感懷歸白髪，九衢欺客是紅塵。何須便作林泉計，未必文章誤此身。
送秭歸胡宜甫 呂陶 
京洛前年困客塵，孤舟今去楚江濱。位無高下在行己，邑有政刑宜福民。人子歡心憐白髪，壯夫幽抱感青春。弦歌已治庭闈樂，休說窮通問大鈞。
送淳于温其 呂陶 
五陵豪客攬歸鞍，行矣休嗟蜀道難。世治不須專將閫，才雄自可陟詩壇。虎符金印亨途在，夜笛秋琴逸氣安。至寶投人猶按劍，慎將騷雅載毫端。
送道粹 呂陶 
泛交如面頗紛紛，珍重賢豪有所存。高論向人須藥石，壯心於俗不寒温。已懷忠孝歸儒術，誓取功勳襲將門。蜀道阻長秦塞闊，夕陽芳草最銷魂。
大享肆赦府帥賦詩次其韻 呂陶 
運際重熙講克禋，祖宗嚴配答慈仁。典章備物該三代，殿寶殊名應五辰。早歲侍祠曾受嘏，外方留鎮屢頒春。皇恩更遠皆宣布，自此祥風起八垠。
答文通即席見及 呂陶 
春華穠處客心闌，俗事勞勞近萬端。嘉景良朋豈常遇，清詩濁酒暫相歡。飄零宦況誠非欲，烜赫名途未易干。惜别戀游深意在，寄聲絃上約誰彈。
喜文通西歸 呂陶 
毎記江頭舉别觴，别來如昨幾炎涼。年華莫問當時水，鬢髪皆添近日霜。伏櫪已甘常蹭蹬，凌雲猶滯遠翺翔。羨君標韻終蕭灑，恰是花開到故鄉。
喻明仲自成都憲使領漕湖北 呂陶 
荆楚旬宣盛事誇，十年重復賦皇華。更弦已見調疏越，切玉猶須試鏌鎁。隨手春風飄塞下，迴頭膏雨潤天涯。親聞父老慇懃說，溝壑沾恩數百家。
寄眉守黎希聲 呂陶 
千騎駸駸出錦城，鄉人翹首望先生。二年爲郡應須樂，數日遊山已快晴。泉石有誰陪道話，雲霞無限愜詩情。紅塵拂袂良朋少，時向西風願寄聲。
送戴正仲大夫歸玉局 呂陶 
請得琳宫别未央，西行行色重增光。官曹冷淡如逋客，風物鮮明類故鄉。歸去林泉謀已定，閒中詩酒味偏長。市橋側畔鄰居日，應許過從亦道裝。
送陳正臣遊昌元 呂陶 
三月狂風不惜春，客愁千斛付行人。平生操履由吾道，何日安閒遂此身。陌上紛華空白晝，山中氣味少紅塵。歸來必遇求賢詔，莫向窮途苦問津。
答趙賓與同年見寄 呂陶 
羨君方寸最澄清，何必滄浪更濯纓。玉麈縱談聊入幕，錦衣歸養自專城。交情久似喬松茂，詩興濃如皎月明。閲味來章佩勤好，却慚塵耳聽咸莖。
和子瞻寄希聲二首  其一 呂陶 
通江山水甲岷川，和氣融融滿四邊。儒者易成千里政，鄉人近得兩重天。金罍淺飲雖歌舞，玉麈高談盡聖賢。不是春秋爲冷學，借留何計及三年。
和子瞻寄希聲二首  其二 呂陶 
海勢茫茫會百川，一麾正在海西邊。鴻收迅翮方棲渚，鶴吐清音自徹天。落筆盡降詩裏將，放懷常對酒中賢。及鋒急用應非晚，留滯紅塵已數年。
和信夫屯田疾間偶作二首  其一 呂陶 
安居無事莫興嗟，聊放高情喜溢涯。攬照不驚頭染雪，讀書未信眼生花。謳吟罷後詩筒減，方論搜來藥劑加。見說道心從此壯，幾因清夢到仙家。
和信夫屯田疾間偶作二首  其二 呂陶 
仕路浮沈不足嗟，到頭何處是津涯。庭中度日多無事，湖上經年各有花。熟焙春芽香不散，輕澄臘醑味偏加。憑君莫賦思歸引，一郡相歡似一家。
和王霽太博見寄 呂陶 
惜别心情彼此難，想君歸去自能安。輕舟盪槳依平岸，快水流冰下險灘。夢到親聞方歲晚，路迎江國少春寒。牡丹時節西園醉，不得相同一倚闡。
送皇甫秉彛殿丞 呂陶 
征車千里極關河，特遣離懷賦綠波。晚節不隨華髪變，歸裝還載異書多。雲霄有約增攀望，文酒相逢異嘯歌。若相清朝許投筆，生平孤劍願重磨。
戢武堂書事和韻 呂陶 
永日華堂靜掩扉，道腴深味敵珍肥。一軒有景詩求勝，十邑無塵寇懾威。雅性自髙閒去樂，汎交難合信來稀。誦君清句知君意，祗任天真不任機。
和董奉議喜雨 呂陶 
需雲廿澤爲時來，間作雄風鼓迅雷。信有威靈周闔境，應無偏黨限枯荄。滿山和氣卷舒易，一夜豐年消息回。愆亢霖霪皆吏責，幸憑神力庇凡材。
提舉道祖監丞愛靈隱泉之景因廣其地可置坐席賦詩見貺極有雅味次韻奉謝 呂陶 
巘溜涓涓在目前，更開餘地助賓筵。方池可鑑無深淺，罇酒相逢有聖賢。每爲野情貪勝概，暫憑清味滌塵緣。何時學得琴書趣，一寫林間石上泉。
登兜率寺閣次薛道祖韻 呂陶 
乘閒極望興悠哉，遠眼宜於此處開。危磴直穿修竹徑，虛窗深占白雲堆。江湖有景侵平野，棟宇何年倚巨材。自是登髙乃能賦，誰嗟古往與今來。
道祖訪趙太賓舊居惜其荒毁慨然賦詩有懷賢念往之深意次韻 呂陶 
經濟書成秘府收，依然蓬蓽在巖丘。淒凉往事慵開卷，想像髙風合倚樓。山色無言終日見，泉聲有恨爲誰留。懷賢訪古閒中味，宜與詩人作勝遊。
道祖示及遠祖刻像及唱和佳什次韻 呂陶 
山深縣古蜀江濱，往哲聲華尚未湮。物外低昂應絕品，榜間廋硬亦通神。名稱三鳯古爲瑞，書倣二家今有人。首唱繼酬皆盛事，通泉從此識陽春。
清風閣晚景 呂陶 
晚際閒將景物看，郡人休笑苦憑闌。遠山露色知晨霽，素月籠光報夜寒。野燒順風穿絕頂，漁舟随浪轉長灘。故鄉回首七百里，歸去不辭行路難。
伏承原伯安撫侍郎爲江雨所阻未即會見遠寄雅章深叙勤眷次韻奉答 呂陶 
憑髙日日望交遊，方寸飄如一葉舟。文酒相從期賦詠，江山何事尚遲留。洲中橘熟輝晴晝，潭上花繁送暮秋。南路士民應有語，旌麾早晚到吾州。
和寄景仁致政侍郎 呂陶 
文章道德有源流，進退瀟然信自由。身在禁林方倚望，年侵老景便歸休。素雲收雨還層岫，勁柏凌霜茂晚秋。何日家山縱吟賞，閒中情味更優游。
榴花 呂陶 
十分紅色占亭臺，不恨春風不許開。摺疊染成隨日麗，芳菲過後爲時來。賦詩多是題千葉，醸酒誰能飲百杯。翠蕚丹鬚無計學，佳人屢把絳紗裁。
殘葉和韻 呂陶 
秋光何事易陵侵，不許芳條展茂陰。曉色向風生别意，夜聲隨雨入愁吟。已嗟禽鳥幽棲淺，漸失園林幾處深。榮謝循環都物理，肯將零落動予心。
和禮部孔經甫齋宫三首  其一 呂陶 
試思離合數光陰，日月消磨世累侵。晚歲心懷如止水，舊交情分敵兼金。相從不厭春壇遠，共語誰知夜漏深。頻閲來書諭勤意，愧無青玉報璆琳。
和禮部孔經甫齋宫三首  其二 呂陶 
讀書到老應成癖，了事他人莫笑癡。敲印舊曹煩夜直，看花新句感春熙。已聞騏驥騰千里，應許鷦鷯附一枝。薦牘屢交虛席久，壎篪應喜共君吹。
和禮部孔經甫齋宫三首  其三 呂陶 
嘗馳别乘走龍沙，過盡春寒始到家。已置功名如外物，只憑詩酒作生涯。迴頭忽上青雲路，洗眼重看紫禁花。百日絲綸君定掌，文章從此燦朝霞。
瑞聖園齋宫 呂陶 
苑鑰重開不禁闌，眼前芳景未凋殘。仙花笑日欲爭媚，禁柳受風疑怯寒。詩興似春多麗藻，齋心如水自澄瀾。憑君賦盡園中景，免向綃圖指點看。
致齋北園因記舊遊書呈經甫 呂陶 
齋館深沈舊苑開，嘗從祀事偶參陪。故人已步青雲去，倦客還尋紫陌來。清景暫將塵慮滌，流年長恨物華催。唱酬不講詩情懶，獨對風光彊剪裁。
與臺中同飲答諫院王明叟 呂陶 
休沐無多欵聚難，暫留佳客解朝冠。鰕頭泛酒罇前樂，麈尾生風席上寒。陪集敢誇言路盛，詼諧漸覺醉鄉寛。敲門又報青蒲信，捧得新詩似執桓。
再和 呂陶 
温風一袖己董然，燕坐何須更整冠。沈李杯盤聊避暑，飲冰懷抱暫生寒。縱談無間情相照，清句難酬韻不寛。莫笑未曛車馬散，嘗聞陳仲諷齊桓。
同文館諸君遊金明池 呂陶 
春風拂拂動輕陰，四望歡聲雜雅音。人在華胥無限樂，路經蓬島幾重深。潛鱗可羡游靈沼，巧舌時聞轉上林。况有賜罇堪一醉，百愁從此定消沈。
和觀瑞聖宫殿有感 呂陶 
屬車何日泛塵清，舊苑沈沈隔禁城。别殿未聞天蹕響，華封常聽寶鸞聲。禽魚欲遂靈臺樂，燕雀終期大厦成。敢告冬官舉常職，莫將池籞等閒輕。
次韻芸叟燕瓊林苑 呂陶 
御水休論九曲池，宫花爭發萬年枝。長虹駕浪人間去，大翼乘風海際垂。均被上恩容燕集，共憐嘉景事遊嬉。願公早獻金明賦，紀述吾朝全盛時。
和芸叟左司被資治通鑑之賜感事賦詩 呂陶 
廟席詞林一二臣，校讎撰述體惟均。聖心欲以古爲鑑，史法有如王次春。神武略中書事類，天和覽後得名新。羡君受此傳家寶，遺與兒孫似昔人。
和彦常舍人元夕扈從二首  其一 呂陶 
東風將暖不鳴條，霽景曈曈薄霧銷。五隊繡衣華廣陌，一聲天蹕振層霄。清塵少拂鸞旗動，紫氣長隨鳳蓋飄。向晚都人相與語，更誇明日似今朝。
和彦常舍人元夕扈從二首  其二 呂陶 
羽衛森然翠輦平，仰贍天步出西清。月行青道夜如晝，春入皇州花滿城。三五良辰傳盛觀，九重歸路沸歡聲。君王已向龍樓望，喜奉慈顔酒數行。
己夘冬至後 呂陶 
月律潛萌斗柄移，陽和氣象等閑知。五雲已驗天心順，一刻先添日腳遲。燕雁待時思北嚮，嶺梅乘暖發南枝。人人盡有春臺興，料得東風不失期。
次韻答何爽監簿二首  其一 呂陶 
十年勤苦學詩騷，擬向篇章運短毫。廢井心情傷汲綆，沈舟氣象怯驚濤。參謀可法無如杜，常侍難攀獨有髙。自是土風忘不得，南音莫訝楚囚操。
次韻答何爽監簿二首  其二 呂陶 
清才何事愛清呤，從古詩人誤此心。按劍莫投隨氏寶，騎驢難和有虞琴。賦成物外雲無著，搜到天涯海不深。自顧巴詞終鄙俚，願從鄰友聽純音。
穆伯通謫官合陽居常鬱鬱忽見近報必有賢守善待故以詩賀之 呂陶 
浪如奔馬葉舟輕，畏景炎炎盡室行。自處雖無遷客恨，相逢誰有故人情。年來江上嘆頭白，日近樽前覺眼明。浣濯塵埃好吟嘯，春風旦暮入巴城。
送穆伯通歸成都二首  其一 呂陶 
宦遊無著任東西，通塞惟將物理齊。平日風波方艤棹，經年桃李又成蹊。塵埃易没千金劍，霄漢誰爲數尺梯。三驛錦江歸去近，知君不厭子規啼。
送穆伯通歸成都二首  其二 呂陶 
欲賦長謠贈别君，不勝離緒懶條陳。讀書有感舊循吏，對酒無悰少故人。事往何須嗟蹭蹬，時來應是起沈淪。石城山下西南望，更約瓜期在早春。
和静之登樂俗亭 呂陶 
亭下寒流碧似天，亭邊疏柳尚嬋娟。山林隱隱岷峰出，江路超超楚峽連。對景宛然開畫幅，放懷宜此醉金船。嗟予望極終留恨，千里濃雲與淡烟。
子進舍人北歸過衡陽累曰會話粗釋暌間之念復辱佳章存慰衰朽輒次韻以謝 呂陶 
昔年詞掖與君逢，今日天涯白髪翁。賴有江山供晚景，未先蒲桞困西風。歸心已適三川外，髙論仍倍一笑中。深幸未寒交道在，非徒清句及衰窮。
道州何道士相會於途次匆匆告歸余亦北還作詩致遠别之意 呂陶 
九疑山色望中青，似與湘江展翠屏。終日掩關澄俗慮，有時開卷讀仙經。談端往往該窮達，酒興悠悠混醉醒。南去北歸皆惜别，更嗟衰鬢尚飄萍。
王定國北歸過衡陽惠示四詩其聚散憂樂之興盡矣率賡二篇可資笑噱  其一 呂陶 
臘寒嘗醉蒲桃酒，春霽空摇舴艋船。倦客偶來皆失路，故人相值似逢仙。半生感事驚殘夢，兩世知音話宿緣。聞說三槐長秀茂，子孫才業信家傳。
王定國北歸過衡陽惠示四詩其聚散憂樂之興盡矣率賡二篇可資笑噱  其二 呂陶 
壯年馳走太行車，晚歲還家幸有餘。進取厚顔嗟鶴髮，退藏深計得蝸廬。五湖謫去誰收骨，千騎歸來尚載旟。迴首太平堪頌詠，聖君勤政式商閭。
過合江望安樂觀 呂陶 
四十年前曾作詩，爲題山觀有髙碑。宦遊奔走過此地，情思光陰非昔時。北望數峰殊隱隱，南飛一舸尚遲遲。仙家跬步未能到，深愧勞生籠與池。
答季鎮 呂陶 
老向家山領一麾，安閒惟有故人知。塵埃是幻勞湔洗，水月如流任轉移。可笑書空徒咄咄，願同舍哺亦熙熙。春來景物雖佳麗，多謝東風少賦詩。
次韻吳師益三首  其一 呂陶 
從宦故爲涉險塗，强敎人事與心符。狂言喋喋真無補，虚譽紛紛更不虞。世味已如流水薄，野情常逐片雲孤。聖恩寛裕歸來好，免得鄉人笑懦夫。
次韻吳師益三首  其二 呂陶 
謫官誰更恨蹉跎，回視浮雲亦幾何。雖向士林爲覆轍，却於言路得餘波。當年志氣消磨少，晚歲光陰賦詠多。毎閲塵編無愧赧，此生應不負丘軻。
次韻吳師益三首  其三 呂陶 
珍重良交苦愛忘，記存愚陋枉詩章。華林纔日敷春藻，蔀屋今朝得夜光。寶鑑未逢猶獻璞，俊鋒終在不摧剛。淹翔日久雄飛近，早歲才名振玉堂。
昨日漢公承議見召與二三老友談笑退而爲詩少謝勤意 呂陶 
六十年前里巷遊，北歸重此接朋儔。據鞍矍鑠誇朱紱，把酒慇懃勸白頭。況是三春同對景，何妨一笑自忘憂。閒中歲月非難遣，須仗新詩共唱酬。
挽吳太君詞 呂陶 
寶絡疏封得令名，人間慶事屬平生。身居壽域幾三世，福及兒曹已九卿。埋石有文深紀美，弔喪多客亦哀榮。泉塗一往應無憾，十八年前吉冢成。
答陳彛仲 呂陶 
天質疏慵一野夫，因從利禄走官途。惟知名爵有常履，非向塵埃言自殊。萬事放懷歸失馬，百年過晷任踆烏。雪霜毛髪來還近，霄漢岐程去已迂。凡骨易沉羞許衛，短材難斵累班輸。每甘流落爲遷客，豈免挪揄笑癖儒。處落未能醫拙病，揲蓍安敢卜亨衢。宜将大夢消榮辱，肯把虚名計有無。顧我拙艱當晚涖，惜君留滯却長吁。玉工早夜榮圭壁，莫使球琳委路隅。
聞蛩和長句 呂陶 
唧唧微呤透綺疏，乍令人意少歡娛。留連夜景蕭條甚，引惹秋聲迤邐殊。似向蝸廬頻學嘯，恐隨蛙鼓亦吹竽。能鳴豈羨蚣蝑股，不語堪嗤蛺蝶鬚。賦就情詩感長信，驚回仙夢失蒼梧。雖知物性何喧寂，應念年華却嘆吁。從此漸爲寒月計，憑誰與畫小軒圖。西堂忽起東歸興，望斷青嵩接綠蕪。
寄題洋川與可學士公園十七首 湖橋 呂陶 
湖中少塵氛，事外得野趣。日日過橋來，遲留不能去。
寄題洋川與可學士公園十七首 横湖 呂陶 
極望渺無際，悠然澄碧波。清風與明月，此處得之多。
寄題洋川與可學士公園十七首 荻浦 呂陶 
葉底留殘雨，叢邊泊小舟。夜聲纔索索，應是報新秋。
寄題洋川與可學士公園十七首 蓼嶼 呂陶 
水際柔枝倒，霜前晚穗紅。野禽來泊此，渾是畫圖中。
寄題洋川與可學士公園十七首 涵虛亭 呂陶 
亭如主人心，中虛見諸外。回環四顧間，殊無一毫礙。
寄題洋川與可學士公園十七首 灙泉亭 呂陶 
灙泉涓涓流，可鍳毛髪影。淵源既澄清，到處是佳景。
寄題洋川與可學士公園十七首 露香亭 呂陶 
春早花方綻，朝寒露未晞。可憐蜂與蝶，已去逐芳菲。
寄題洋川與可學士公園十七首 溪光亭 呂陶 
風來綠衣摇，雨罷青煙罩。隱隱夕陽間，漁人理歸棹。
寄題洋川與可學士公園十七首 過溪亭 呂陶 
野亭傍幽溪，從此過溪去。平日已忘機，沙鷗何必懼。
寄題洋川與可學士公園十七首 褉亭 呂陶 
山陰已陳迹，此樂終如何。酒船深不礙，去住少風波。
寄題洋川與可學士公園十七首 菡萏軒 呂陶 
開軒向芙蓉，紅綠如捧擁。游魚定相忘，時見花光動。
寄題洋川與可學士公園十七首 書軒 呂陶 
隱几坐幽軒，幽懷日疆慱。黄卷有聖賢，幾人知此樂。
寄題洋川與可學士公園十七首 荼䕷洞 呂陶 
瓊瑰露華英，綠幄相芘覆。幾度得風清，真香到襟袖。
寄題洋川與可學士公園十七首 篔簹谷 呂陶 
漢川如渭川，千畝盡修竹。疑此是芝田，年年生碧玉。
寄題洋川與可學士公園十七首 寒蘆港 呂陶 
悠悠江湖思，擾擾聲名累。溪上見蘆花，寧無慊然意。
寄題洋川與可學士公園十七首 野人廬 呂陶 
耕鋤事勤苦，賦歛少驅逼。終日掩柴荆，何嘗知帝力。
寄題洋川與可學士公園十七首 金橙徑 呂陶 
橙色似黄金，佳名最爲貴。一腹飽秋霜，嘗之有餘味。
北園 呂陶 
可愛北園景，春來游者多。欲知民樂否，處處是笙歌。
用與可韻爲湖亭雜興十首  其一 呂陶 
流水兩三條合，翠筠千萬枝垂。漫說忘情待物，亦嘗對景題詩。
用與可韻爲湖亭雜興十首  其二 呂陶 
簿領絕無留事，親朋少有來書。度日此中閒坐，自慚也是官居。
用與可韻爲湖亭雜興十首  其三 呂陶 
湖上澄波似鑑，林間曲徑如村。雙鳥飛來碧照，獨蟬呤徹黄昏。
用與可韻爲湖亭雜興十首  其四 呂陶 
樓外四垂晴靄，簾前一餉清風。更倚危欄北望，岷山半出雲中。
用與可韻爲湖亭雜興十首  其五 呂陶 
治郡乃稱太守，退公自是閒人。已向環中得趣，何須事外勞神。
用與可韻爲湖亭雜興十首  其六 呂陶 
弱柳低低舞岸，新蒲拂拂籠沙。貪向水邊傾耳，不知紗帽攲斜。
用與可韻爲湖亭雜興十首  其七 呂陶 
樸學粗知義命，幽懷聊寄風騷。道勝何如時與，位卑安用言高。
用與可韻爲湖亭雜興十首  其八 呂陶 
有著在人爲累，無營與物何功。祇此也該至理，懶能更說真空。
用與可韻爲湖亭雜興十首  其九 呂陶 
小器祇堪近用，要途莫笑閒官。到了野情易足，自於拙分常安。
用與可韻爲湖亭雜興十首  其一○ 呂陶 
花爛適逢佳節，酒醲宜賞青春。酩酊任他醉客，芳菲付與遊人。
即事五首  其一 呂陶 
斜日半山隱隱，暮雲千里濛濛。北望黄昏微月，西來頃刻清風。
即事五首  其二 呂陶 
閉門可以羅雀，垂釣何必求魚。有耳倦聞俗事，無心更讀閒書。
即事五首  其三 呂陶 
樂俗亭下流水，嘉會宫前茂林。雙瞳日日凝睇，遠夢時時訪尋。
即事五首  其四 呂陶 
林下木奴漸熟，罇前歡伯差濃。萬事都來身外，一毫不置胸中。
即事五首  其五 呂陶 
岣嶁數峰秀勝，瀟湘萬頃清深。雲雨有時變化，風濤莫測浮沈。
讀韓長孺傳 呂陶 
梁孝事平終結愛，王恢謀沮已和親。早知蹇甚難爲相，何必賚金與貴人。
讀朱浮傳 呂陶 
權歸刺舉已條陳，慱士非才貴得真。若也國恩殊不賣，單辭未必死功臣。
裴矩 呂陶 
西巡北幸四夷朝，權寵功名盡易邀。惟有高麗猶旅拒，靈旗從此便征遼。
宇文士及 呂陶 
象床金埒極豪華，出入隋唐似一家。自古聖君須遠佞，禁中佳木不須誇。
李大亮 呂陶 
游田未見說虞箴，佞語貪謀競奉承。豈獨懷中有佳鷂，更教大亮獻名鷹。
王求禮 呂陶 
秋晚梨花忽盛開，滿朝稱賀不稱災。景佺求禮真奇論，冬月如何有瑞雷。
元德秀二首  其一 呂陶 
五鳯樓前觀大酺，肯因工拙見賢愚。優倡數百被錦繡，安得人歌于蒍于。
元德秀二首  其二 呂陶 
嗜酒彈琴徒自知，纍囚尸虎縣前歸。世人名利心不盡，那得再逢元紫芝。
王武俊 呂陶 
巨盗盤根歲月深，交流戰血競浮沈。一言便解蒼生禍，何事君恩薄賈林。
陽城 呂陶 
終日銜盃酒是家，十年全不話忠邪。一朝便伏延英閣，餘力猶能壞白麻。
張萬福 呂陶 
聞說宣麻伏紫宸，願將忠膽觸龍鱗。此翁八十真堪笑，何事昌言有直臣。
錢徽 呂陶 
封疆萬里等閒開，一日千金不吝財。持語無名求貢者，何須更入右銀臺。
舒元輿 呂陶 
仗內邪根欲去難，承平思慮漸闌珊。殿簾髙捲春風裏，空憶詞臣賦牡丹。
李甘 呂陶 
夜進麻詞曉未宣，滿朝簪笏盡誼然。李甘輕肆君休議，不相姦凶已可賢。
柳仲郢 呂陶 
方當炙手已寒灰，倚伏循環可動懷。試問華堂歌舞妓，幾人曾以玉爲釵。
李景讓 呂陶 
終日清風聳搢紳，不存騙石遠他人。如何議欲遷三廟，却使門庭有俗塵。
王潮 呂陶 
六幕恢恢皆綱羅，琴書無計避干戈。泉南更起招賢院，從此衣冠去轉多。
爲山 呂陶 
累石封泥一餉間，層巖疊嶂盡迴環。真形惟有山常在，何事徒勞作假山。
植竹 呂陶 
爲憐髙節聳寒林，擇地培根我意深。千畝封侯雖未必，且憑霜雪試虚心。
種花 呂陶 
春到窮山生意迴，試憑山土育根荄。花開莫笑無名器，縱得名花未易栽。
樹萱 呂陶 
北堂風物不驚秋，兒女攀憐欲解愁。未悟詩人深切意，世間何草可忘憂。
栽菊 呂陶 
花名藥品兩相兼，種菊雖多豈避嫌。而我折腰求五斗，賞心於爾愧陶潛。
伐樹 呂陶 
此心非是好傷生，重倚西軒覺眼明。但得樗樠芽櫱盡，縣人何必笑丁丁。
笑往 呂陶 
衛青勳業已闌珊，驃騎門前輒得官。榮謝不同時事改，故人何獨有任安。
過張彥輔所居二首  其一 呂陶 
城裏塵埃空自忙，暫來城外覺清涼。臨池静坐有餘味，雨後荷花無限香。
過張彥輔所居二首  其二 呂陶 
秀野垂楊數里青，夕陽猶占一峰晴。病來兩耳如聾者，聞得巖泉㶁㶁聲。
梅花開盡小桃次之 呂陶 
發盡寒梅千萬枝，小桃乘暖欲開時。春風次第來須早，芳草垂楊莫恨遲。
答岳山蓮惠茶 呂陶 
春芽不染焙中煙，山客勤勤惠至前。洗滌肺肝時一啜，恐如雲露得超仙。
乍暖可愛 呂陶 
馬蹄經歲踏紅塵，閏臘光陰已覺春。遲日暖風真可愛，年年長是伴行人。
久旱 呂陶 
曉雲將雨午還收，晚日餘炎未似秋。豈獨稻畦枯已久，兼憂井竭飲污流。
次韻分司南京李誠之待制求酒二首  其一 呂陶 
世上升沉都夢裡，春來强健鬭尊前。公田種秫全抛却，坐客無氊誰與錢。
次韻分司南京李誠之待制求酒二首  其二 呂陶 
春深風雨半相和，節物令人意緒多。中酒何須問賢聖，和詩今尚許羊何。
廣濟寺 呂陶 
十年佛跡留於此，屈指山門皆所無。今日清詩重褒述，禪林又復有犀渠。
瞻岷閣前雙梅將開蘇子美屢約一賞會予行部左錦未果次石泉道中僧舍見楊應之阻雨所題李義山詩極有意味因次其韻惜梅之未賞且以寄聚散離合之興云 呂陶 
欲賞寒梅先有期，却嗟人事又差池。西山雪後東風急，應是寒梅爛漫時。
和通判閻朝奉賞花四絕  其一 呂陶 
春來尊酒屢過從，萬事無如一醉中。聽唱歐公洛陽曲，今年花勝去年紅。
和通判閻朝奉賞花四絕  其二 呂陶 
多年已分作衰翁，病眼看花似霧中。却謝東風無厚薄，芳心皆露十分紅。
和通判閻朝奉賞花四絕  其三 呂陶 
田家僧舍有芳叢，競折繁枝獻座中。持語佳賓莫輕散，林稍猶見夕陽紅。
和通判閻朝奉賞花四絕  其四 呂陶 
好花長是怯狂風，榮謝都來十日中。未過清明時節在，更須携酒覓殘紅。
和提刑戶部賞花 呂陶 
年華易去三春半，花態增新一雨中。自笑白頭連日賞，罇前猶插數枝紅。
金州值雪留一日詰旦遂晴乃西 呂陶 
山下孤城倍寂寥，行人無意暫停鑣。千林萬壑瓊瑰滿，賴有晴曦半日消。
絕句五首  其一 呂陶 
可愛山花百日紅，南風開得到西風。一般顔色差長久，移取栽培後圃中。
絕句五首  其二 呂陶 
可美盆池一寸鱗，圓荷陰底自由身。金刀落膾非吾事，不畏江邊結網人。
絕句五首  其三 呂陶 
可笑公庭種牡丹，日培肥壤設重欄。好花三歲方成就，誰向花前一醉看。
絕句五首  其四 呂陶 
可惜賨城足海棠，山頭澗底盡芬芳。成都花品分先後，此地誰人爲發揚。
絕句五首  其五 呂陶 
可喜公居近白雲，眼前塵事少紛紛。紗櫥竹簟偏宜睡，五月庭除不聚蚊。
庚申四月六日馬上口占 呂陶 
聖皇恩重恤狂愚，待罪山城歲已踰。更入西門三百度，便須跨馬上成都。
華陰道中 呂陶 
畏日銜山勢欲沉，馬頭西去又駸駸。道傍槐柳陰濃處，時有清風怏我襟。
過肅寧城 呂陶 
百里郊原極目平，未寒林葉尚餘青。前村一穗濃煙起，知是逡巡到肅寧。
秋晚 呂陶 
九月西風未肯涼，信知時節類炎荒。騷人不念天涯遠，只愛青山對碧湘。
西陽道中 呂陶 
千山雜遝開還掩，一水縈紆淺復深。渾似嘉陵江上路，轉令覊客動歸心。
過天彭懷昔遊三首  其一 呂陶  西湖
西湖風物似當時，惟有流光去莫追。十四年前植修竹，茂陰如識繞方池。
過天彭懷昔遊三首  其二 呂陶 
昔向朝亭種牡丹，花開酒熟不勝歡。霧中雙眼猶能看，更約春深欲倚欄。
過天彭懷昔遊三首  其三 呂陶 
曾向髙樓賦晚晴，每看魚鳥樂長生。下樓還是紅塵道，不信機心勝野情。
初春三絕  其一 呂陶 
雪霜收盡苦寒威，六幕融融喜氣歸。原上枯荄還不死，有心剛欲報春暉。
初春三絕  其二 呂陶 
誰知真宰執天端，天運無私造化寛。是物向榮皆鋭意，莫於春色辦蒿蘭。
初春三絕  其三 呂陶 
窮山幽谷幾重深，一樹東風散積陰。從此薄冰尤慎履，世途平日已寒心。
和王定國二首  其一 呂陶 
三十年前愁送别，八千里外喜同歸。自甘衰叟鋤新圃，未許髙才戀舊磯。
和王定國二首  其二 呂陶 
峽上相逢惟話道，湘中一笑又成詩。競將酬唱誇新句，不爲窮愁減昔時。
見嘉陵 呂陶 
嘉陵江水潑藍青，徹底澄光明鍳形。一葉釣舟真自在，漁翁應是醉還醒。
過劍關 呂陶 
一别京華十七年，野情長是戀家山。謀身太拙真堪笑，頭白重來度劍關。
和初食嘉魚 呂陶 
子美嘗誇丙穴魚，天涯聊此試珍腴。西風消息江南興，未免樽前憶膾鱸。
芙蓉 呂陶 
剪取芳條便種成，只從秋後吐繁英。清霜難拒紅光減，仰視松筠浪得名。
再咏芙蓉 呂陶 
一夕西風一度開，不須人力爲栽培。化工何事存芽蘖，長與炎荒作瘴媒。
相臺道中 呂陶 
北道風霜老未諳，倦驅羸馬亦驂驔。此行誰信游沙漠，心逐晴雲萬里南。
雄州村落 呂陶 
家家桑棗盡成林，場圃充盈院落深。九十餘年事耕鑿，不知金革到如今。
和行金堂峽思雲頂 呂陶 
山腰路轉多臨水，峽口天開又見山。疑是慶雲曾結蓋，故留仙境在人間。
題明慶塔院 孔淘  长江
古寺尋清賞，梯雲出薜蘿。舉頭知日近，極目得天多。別嶂千屏列，長江一带過。常聞淨居境，況此復如何。
送梵才上人歸天臺 孔淘 
飛錫來窮岫，馳聲滿上京。衣從麟德賜，詩入集仙評。虎老文彌炳，松孤格愈清。投人夜光寶，按劍但頻驚。
句 石民英 
雲兼野色過松徑，水带秋聲入稻田。
四望台 滿維端 
疊石層高暗綠苔，茂林深處獨崔嵬。花陰竹影重重見，山色川光面面來。通夜闌幹隨月倚，納涼窗戶趁風開。躊躇觸目堪嗟賞，倍費登高賦詠才。
挹秀亭 滿維端 
林藹波光秀可餐，登臨都付一亭間。坐違世路塵埃遠，靜入湖天日月閑。對岸鶯花迷閬苑，隔煙洲漵切蓬山。習池勝事無多較，只負襄陽倒載還。
南池 滿維端 
偃月城西錦繡川，回環亭樹曲池邊。籃輿蠟屐閑投入，竹塢花溪信步前。照日寒梅融素豔，拂波垂柳弄輕煙。東君已放春消息，爲賦尋芳第一篇。
桐軒 滿維端 
軒外梧桐碧兩行，跳空闌檻枕西堂。風條弄日搖窗幌，露葉驚秋墜井床。靜想還思理琴瑟，高吟惟恐引鳳凰。誰憐不種朝陽地，但愛清陰作晚涼。
同林介夫游梅雨潭和韻 李鈞 
欲追河朔一時游，曾效蘭亭泛曲流。聞說仙岩爲絕勝，喜同高客共探幽。清風未挹先蠲渴，靈地將登已覺秋。幸有兵廚三雅醞，論文應飲百杯不。
肖梅香 張吉甫 
江村招得玉妃魂，化作金爐一炷雲。但覺清芬暗浮動，不知碧篆已氤氳。春收東閣簾初下，夢想江湖被更熏。真似吾家雪溪上，東風一夜隔籬聞。
寄長慶寺長老瓊師道契 朱詩 
住持傳法者，自有祖家風。一言決洪濤，四海雲從龍。橫身六合外，萬象皆虛空。易此而就彼，探月澄波中。臂然心亦然，於法難爲功。宗師滅貪癡，乃可化凡庸。
句 朱詩 
寒夜客來茶當酒，竹爐湯沸火初紅。
洞霄宮  其一 錢景諶 
清夜宿瑤宮，雲開天柱峰。千岩空洞月，萬籟古壇松。仙馭聞鳴鶴，琅輿想六龍。朝元步虛罷，祥吹引林中。
洞霄宮  其二 錢景諶 
入谷初無路，山蹊九折回。紫庭藏玉室，碧落抱瓊臺。溪流人閑見，桃花源上開。只應有仙骨，得到洞天來。
洞霄宮  其三 錢景諶 
洞天三十六，大滌上清房。物外雲煙古，仙家日月長。溪消分玉醞，岩穴產靈香。須信風塵表，棲真自有方。
送程給事知越州 徐大方 
昨夜除書下太清，一麾千里擁雙旌。漠符出守朱轓重，越邸懷章晝錦榮。青瑣窗深傳夕拜，紅蓮幕下得時英。稽山尋勝窮幽窈，禹穴采書極粹精。賀老清虛陶內景，微之惠愛浹輿情。舍人早促還朝計，旦暮追鋒柄宰衡。
遊東禪寺 徐大方 
溪流□□韻，路入□□根。劉阮□□□，蕭疏鬆石門。
題韓左軍馬圖 吳覿 
韓公畫馬稱神筆，矯首昂藏山鬼泣。眼明見此飲馬圖，乃知榘度不可軼。定嫌昔日徐庾體，渴驥奔泉超法律。騏驥驊騮志千里，屹立天閑甘伏櫪。氣勢相宜適操縱，肉骨兼勻稱肥瘠。世人但以驪黄求，翠駁玉花煩剪剔。苦論右軍愛鵝趣，知公愛馬應成癖。山陰道士不換經，已悟黄庭養生術。持將此卷參馬祖，待須一口西江吸。
題三山郡圃會稽亭 喬孝本 
元侯選勝重經營，地取圓心正且平。揆日募工踰再浹，創亭合樂落初成。面開西向緣忠孝，牓揭新封紀寵榮。隱隱湖山藏故國，漫漫煙水隔都城。低迷疊嶂回峰抱，繚繞芳叢列豔迎。臺上臨風共蕭灑，花間夢蝶助淒清。枕流小檻欹前沼，散綺幽軒接後甍。舊景周環如有待，夕陽偏照似多情。縈紆碧沚通潮浦，左右修篁拂畫楹。自昔甘棠雖足愛，會稽從此擅佳名。
題延慶院 黄知良 
松竹冷交陰，蕭森露寶林。門依青嶂靜，僧隱白雲深。淒切泉噴玉，壯嚴地布金。龍湫中致禱，朝夕冀爲霖。
餞魏主簿席上作 李殿丞 
今日不知明日事，人情反覆似車輪。我今自是飄萍客，更向長亭作主人。
句  其一 王企立 
嵐光入坐茶甌綠，海氣逢春柱礎腥。
句  其二 王企立 
老樹陰中閑日月，小池波面醉家鄉。
登金山觀潮 趙文昌  钱塘江
浮沈日月走雷霆，偃蹇西來氣未平。奔突楚山愁破碎，蕩搖坤輔厭搘撐。昔年此地分南北，今日中天洗甲兵。萬里雄風雙禿鬢，妙高臺上看潮生。
鶴林 趙文昌 
江聲撼群山，萬馬東南馳。盤盤鐵甕城，鼓角纏秋悲。維天有設險，實爲奸雄資。阿奴何許來，王業自此基。金陵氣已基，虎口餘義熙。潛機壽陽發，凜凜天象垂。劃然九州鼎，竟屬賣履兒。中原自漢蹶，神器良屢移。黄屋如傳舍，與奪誰汝疵。順守尚有策，嗜殺徒自隳。山陽作虞賓，豚犬猶能知。零陵一累囚，互亡何足疑。凶德一至再，鬼責其何辭。殄殲肘腋來，泉壤悔莫追。惜哉勤王功，一臭萬古遺。我登黄鶴山，指顧生嗟咨。茫茫六合內，俯仰幾盛衰。堯年與桀日，究竟孰綱維。東去雲悠悠，西來風颸颸。把酒呼山靈，聽我鶴林詩。
自金山泛舟至焦山飲吸江亭 趙文昌 
金山據上流，怒挾汀聲東。焦山護海門，坐折千里衝。兩山勢欲合，盛氣薄蒼竅。解紛誰巨擘，賴有疏鑿功。至今買餘勇，角立相長雄。兩皋汗漫遊，目擊大塊中。手持一杯酒，澆爾磊塊胸。魚龍出鼓舞，摩蕩青蓮宮。山靈自不凡，感激欣相從。因笑魏與吳，乾坤兩雞蟲。悠然一带水，往事尋無蹤。夜深何處笛，嗚嗚起西風。
天目山 趙文昌 
天目山前分兩乳，一脈西來纏右股。溯流疑是武陵源，入山絕似盤之阻。椒巒隱隱入霄漢，從此去天纔尺五。飛泉匯作千丈潭，下有蛟龍潛水府。玉芝瑤草淨如拭，不見塵寰一抔土。三神山遠未易到，洞天只在溪之滸。道人宴作疑不動，一榻雲煙幾寒暑。乍逢佳客喜盈頰，上山下山若飛虎。龜腹燕頷好顔色，鳧舄御風輕步武。蘋蘩藴藻盈傾筐，砧几腥膻不登俎。贏劉顛蹶問不知，那識人間有簪組。嗟予碌碌退不勇，竊食大官無寸補。回頭四十九年非，白髮手搔不可數。山禽喚我歸去來，口未及言心已許。長安冠蓋多豪傑，誰肯論交到爾汝。
七星岩 康衛 
天墜北斗精，人間書景福。巖石駢七峰，漠漠太古色。磅礴壓洪濛，崒嵂磨蒼碧。中涵大穴洞，外與風雲隔。千夫廓有容，萬狀成叵測。谽谺露肝膽，槎牙列矛戟。伏如龍虎臥，起若將士立。西竅通天關，虛明數千尺。豁然一罅入，寂閴燃燈隩。幽秘若爲藏，暗閼不可極。龍床一鳥鷇，宛若蛇蜒跡。龍井下太陰，彷佛被元幄。豈伊鬼神秘，乃是造化力。江寒烈水涯，春盎回陽律。炎光流大地，淒涼入人骨。四時斡元氣，可燕復可息。平生謝康樂，不廢登山屐。蓬萊在人世，昧者恒弗識。達人昔來游，題詩滿青壁。駸駸歲月深，慘慘煙霞積。絕唱者何人，清新壓元白。鐫石苟無分，靈怪亦我惜。緬思融結初，六丁萬斧擘。
再經舊游偶成拙句寄呈知郡殿丞 過端州 康衛 
峽外煙雲迤邐開，人家門戶小樓臺。青山淥水應相記，二十年前到此來。
再經舊游偶成拙句寄呈知郡殿丞 過康州 康衛 
當時曾此牧黎元，屈指光陰二十年。別後每思佳景物，再來重睹舊山川。因罹兵革成彫弊，忽訝閭閻盡改遷。故吏老民皆白首，使君髭須亦皤然。
送程給事知越州二首  其一 王伯虎 
會稽歸去兩朱輪，青瑣恩輝笑買臣。簫鼓放船纔汴岸，壺漿迎馬即鄉民。夜撩詩膽邪溪月，晝撥茶浮禹井春。器業佇聞裴自薦，莫將清興爲吳蓴。
送程給事知越州二首  其二 王伯虎 
長雲千里海邊城，兩粵今傅惠愛聲。帝載待咨唐岳牧，郡符還屈漠公卿。天墀面拜恩綸重，江國人瞻晝繡榮。府掾塵埃歸未得，鄉心先已逐雙旌。
句  其一 王伯虎 
杯湖風舞翠綃轉，樊山煙鎖青螺堆。
句  其二 王伯虎 
離宮避暑今安在，英雄埋沒隨空埃。
天尊銅像 石齊老 
赤土坡頭一寺基，天尊元是一牟尼。時難只得同香火，莫聽閒人說是非。
送中濟侍郎帥慶分韻得十字 王覿 
承平萬事康，干戈百年戢。蠢戰彼西戎，乃敢侮邊邑。慶陽用武地，戰士一當十。指縱惟其人，破竹在呼吸。堂堂高平君，謀帥公論及。擁麾當一面，意氣動百執。聖時務懷柔，閫寄貴安輯。賀蘭黄口兒，焉用長纓縶。方當仁草木，況忍尚首級。佇見貢琛人，還從玉關入。
望與諸公會於大慈聞海雲山茶合江梅花開遂相邀同賞雖無歌舞實有清歡因成拙詩奉呈 王覿 
野寺山茶昨夜開，江亭初報一枝梅。旋邀座上逍遙客，同醉花前瀲豔杯。秀色霜濃方潤澤，暗香風靜更徘徊。仙姿莫遣常情妒，不带東山妓女來。
句 王覿 
覆欄常浸桐陰冷，煮茗猶呈玉邑寒。
試邇英延講藝 丁偃 
白虎前芳掩，金華舊事輕。天心非不寤，垂意在蒼生。
金獅潭渡 徐徽 
金獅潭上水悠悠，兩岸垂楊客舍秋。十裏清江民物阜，錦帆直到石梁頭。
襄城 徐徽 
胙土分茅奠此岡，金根玉韜總輝光。誰知三百餘年後，老樹殘蟬送夕陽。
奉陪蓬萊閣賞雪賦詩謹成二十四韻呈知府龍圖侍郎 姚勔 
一氣運轉無時停，陰陽消長權相仍。不有栗烈謹閉固，安得生育萬化興。東南之土苦妍暖，大冬往往水不冰。有時草木自發洩，百蟲不蟄飛蚊蠅。侍郎下車庶事飭，威行恩煦瞻風棱。宿姦竄伏善民裕，眾強不敢暴與陵。剛柔設施既得理，律呂感召還相應。先春未臘已見雪，平地一色迷溝塍。寒華浩蕩失舞鶴，逸勢飄突回飛鷹。不惟盡掃氛祲息，便使歲善倉箱登。蓬萊高閣倚巖壑，下見群巒千萬層。其間賦象不可數，一一焜燿光彩凝。會稽山水天下勝，於此更可窮誇矜。無風四面捲簾幕，坐上眾客羅簪朋。分題行酒各壯浪，浩然萬慮何泓澄。抽毫沓簡公已賦，欲敵妙句誰其能。小生學力最卑弱，懦氣鬰鬰唯填膺。往時徽之訪安道，剡溪扁舟夜獨乘。隱淪閑事至微小，史筆猶爲千載稱。豈如公今爲侍從，器業天子之股肱。擁麾一方聊撫俗，瑞至應節如糾繩。處之廟堂燮天下，和氣自足康黎蒸。良辰樂事固可紀，欲寫但愧才弗勝、他年收拾入房策，豈獨佳話口所騰。
此君堂 莊公岳 
使君新構此君堂，手植玲瓏玉萬行。洗濯清風消暑晝，敲摩直節任寒霜。蕭森一逕長年碧，灑落高軒四座涼。金斝交飛賓就醉，夜深留待月華光。
幽谷吟上歐陽內翰 楊傑 
滁山插空望不足，行信馬蹄入幽谷。生平未慣塵外遊，先酌寒溪洗塵目。自疑身是武陵客，誤逐桃花迷水曲。欲窮本始問歲月，亭上雄文鑿青玉。意高語險測難到，拂散白雲再三讀。乃知造作自混沌，山神固護寶藏匵。路歧未許車馬通，白日蒼煙走麋鹿。一從紫府仙人來，指出洞天三十六。膏澤疏開不死泉，棟梁養成歲寒木。靈苗異草無根株，搖蕩清香過林麓。峰巒圍匝别是天，天在山中成大畜。先生之心此其象，往行前言深藴蓄。議論吐爲仁義辭，文章散作生靈福。默笑真工功未醇，餖飣春風弄紅綠。聃云谷得一以盈，以一能應無窮聲。千古萬古聲不盡，先生得之爲聲名。公之聲名公之心，日益遠大日益深。愚儒耳目所不及，奮筆空成幽谷吟。
辟雍硯上胡先生 楊傑 
媧皇鍛鍊補天石，天完餘石人間擲。擲向淮山山下溪，千古萬古無人識。晝出白雲籠九州，夜吐長虹衝太極。去年臘月谿水枯，色奪江頭數峰碧。野夫採得琢爲硯，一畫中規外方直。方直端平象地形，形壅水流流若璧。擬法辟雍天子學，不比泮宫一隅塞。幸偶先生掌辟雍，持以獻誠安敢惜。欲伐東山五大夫，受爵非材鍊爲墨。欲乞湘妃血淚竿，刮削除斑供簡策。欲就退之借毛穎，同與先生記心畫。先生記之何所先，推賾聖賢詮六籍。四時七政有未平，願述陰陽修律曆。夷蠻戎狄有未賓，願攄雄略操軍檄。辟雍之水流不窮，先生之材無不通。願攜此硯飛九穹，圓潤化筆扶天工。
屏石謠贈郭功父 楊傑 
屏石屏石何嶃巖，云初得自江之南。沙埋土蝕幾千載，無人辨别嗟沉淹。浄空居士物鑒精，獲之不貴黄金兼。清泉洗滌露真璞，野雲凝結堆濃藍。巫峽山前暮雨霽，參差十二挑峰尖。比千骨朽心不朽，通竅至今存四三。蜂房蟻垤豈足數，或疏或密争嶔嵌。銅臺古研置其下，一片皴碧沉寒潭。唐朝牛公嗜怪石，取之不已其亦貪。争如夫君一勝百，得此自足無傷亷。我嘗乘醉到君家，臨風叩以蒼玉簪。其聲淸越合律吕，簨簴可與大樂參。何當琢磨中勾股，列爲編磬歌雲咸。問君考擊薦郊廟，孰若藏在青山庵。
潛山行 楊傑 
昔年會稽探禹書，探得六甲開山圖。圖載潛南天柱山，上侵霄漢下淵泉。真人秘語世不傳，但見絕頂蒙雲煙。漢武射蛟浮九江，舳艫千里來樅陽。築壇祈仙瞻杳茫，茂陵檜柏空青蒼。石牛一卧叱不起，白鹿還歸深洞裏。二月靈鶴有時來，洞口桃花泛流水。
歌白雪  其一 楊傑 
歌白雪，雪滿龍沙暮冬月。萬里征人歸未歸，一聲曉角雲中咽。
歌白雪  其二 楊傑 
歌白雪，雪壓樵夫樵擔折。行到都門門欲開，十二玉樓歌未徹。
勿去草 楊傑 
勿去草，草無惡，若比世俗俗浮薄。君不見長安公卿家，公卿盛時客如麻。公卿去後門無車，唯有芳草年年加。又不見千里萬里江湖濱，觸目凄凄無故人，惟有芳草隨車輪。一日還舊居，門前草先除。草於主人實無負，主人於草宜何如。勿去草，草無惡，若比世俗俗浮薄。
古行路 楊傑 
古行路，古行路，今人欲追古人去。古人去遠何可追，後人視今如古時。君不見去年春風去已久，今年春風亦依舊。
和酬子瞻內翰贈行長篇 楊傑 
雲濤擁開滄海門，鼓鼙萬叠鳴江村。仙翁引我峰頂望，耳目驚駭難窮源。黄金鑄鯨爲酒樽，桂漿透徹冰雪盆。吴歌楚舞屏不用，夾道青玉排雲根。經綸事業重家世，昔聞父子今季昆。九丹煉就鼎竈温，刀圭足以齊乾坤。我行欲别湖山去，爲我索筆書長言。照乘不假明月珠，自有光焰生軺軒。
和章學士祈晴昭亭山 楊傑 
洪範八政一曰食，民非稼穡胡爲生。江南風俗重圩垾，歲遇豐稔倉箱盈。嘉祐六年宛陵郡，積月霖雨妨秋成。昔之鬱鬱若雲秀，今也泛泛猶青萍。豈惟百姓失所望，將恐祭祀無粢盛。集仙到郡爲憫惻，齋心命駕祈昭亭。昭亭山下欲回轍，太陽赫赫輝雙旌。老農乘時得刈穫，清風和氣謳歌聲。我知夫子禱已久，由有盛德通神明。願公移此福天下，陰陽調燮歸和羮。
五雲叟琴閣 楊傑 
朝望五雲山，暮望五雲山。望之欲去未得去，抱琴登閣聊怡顔。琴聲噴潺湲，意在山之泉。琴聲險欲絕，意在山之巔。五雲之山不須到，勸君但作五雲操。
凌歊臺 楊傑 
大明七年暮冬月，宋武南巡立雙闕。鑾輿先幸凌歊臺，雲中簫鼓轟春雷。六龍一去曉無迹，山花野鳥空相憶。翠羽鳴鞭來不來，景陵芳草年年碧。
景雲軒 楊傑 
南城城外山崔嵬，景雲軒上無塵埃。雙溪水落逐年急，白髮僧歸何日来。畫屏滿目萬瓦合，幾人到此心如灰。
恭軒 楊傑 
春雷驚起蒼龍角，春風擺開紫雲籜。掃斷紅塵不得来，翠羽旌幢擁髙閣。髙堂老人年八十，朱衣省郎侍旁立。追懷手植先大夫，栽培灌溉何勤劬。濃陰潛蔽芝蘭徑，美實飽供鸞鳯雛。幽軒得名名曰恭，見此還與桑梓同。豈惟雪霜不可改，年年髙節搖清風。
留春亭 楊傑 
古今春過知多少，人不留春頭白早。君欲留春心可知，爲君更賦留春詩。留春莫只留花住，花老春風亦隨去。孰若芝蘭香不歇，亭下長如二三月。
滄浪亭 楊傑 
滄浪之歌因屈平，子美爲立滄浪亭。亭中學士逐日醉，澤畔大夫千古醒。醉醒今古彼自異，蘇詩不愧離騷經。
送陳資道 楊傑 
有客抱荆璞，不琢貴其質。兢兢三十年，常恐有墜失。所欲價百倍，今也十之一。勿患知者難，光彩已四出。
古鑑謠 楊傑 
鐡鑑埋重泉，知經幾寒暑。山翁築春田，得之南澗滸。磨刮追光輝，雲卷秋蟾吐。斂袵正面視，歷落露心府。壞垣試一照，陰靈吼風雨。我欲匣此鑑，西上獻人主。不願鑑其鑑，願君鑑於古。桀紂不鑑古，基業傾湯禹。幽厲不鑑古，綱紀頽文武。吾皇寶其鑑，清風塞寰宇。
豫章行送周裕 楊傑 
君不見南浦亭前草，送人千里道。一番膏雨一番青，不顧王孫江外老。又不見豐城劍埋塵土間，幾年秋水澄波瀾。夜深直氣射牛斗，變化風雷頭角寒。丈夫窮通有時有，滿腹詩書滿樽酒。行行三月到揚州，故人莫笑麻衣舊。
和穆父待制蓬莱觀雪 楊傑 
戊辰歲歷長，兩春一逢臘。上瑞兆豐年，同雲彌六合。初如天馬来，奔入銀河蹋。梁苑客後至，郢樓曲難答。錦繡方還里，罇罍喜開閣。光照孫康書，寒恤袁安榻。但愛川陸平，不問瑶珉雜。扁舟欲泛剡，凛氣若浮漯。龍圖屢烹試，風腋頓爽颯。明月交清輝，絳籠不燃蠟。
贈朱伯原 楊傑  洞庭湖
張籍心不盲，何爲盲於目。伯原道不病，今也病在足。及第二十年，未識太倉粟。樂圃德義重，可敵萬鍾禄。世味覺幻夢，老把華嚴讀。九會發淵微，贊文煥珠玉。洞庭秋月澄，吳門春草綠。香海泛虚舟，不懾魚龍觸。
凌雲行 楊傑 
淮國耕釣夫，素嗜山川樂。補吏来盱江，潛解藍綬縛。獨上凌雲亭，青梯入寥廓。萬象富觀覽，面面峻巖壑。天風襲衣襟，綵霞半空落。仙家雞犬鳴，驚起巢松鶴。勝遊最後時，萍梗念飄泊。回首顧人間，紅塵滿城郭。
豐湖歌 楊傑 
惠州風土隔世埃，使我南望長徘徊。昔年霹靂轟蓬莱，六鼇踉蹌海面開。一峰崪屼九霄落，萬里怒濤推擁来。至今浮在羅山畔，玉閣石梁插天半。世人可見莫可登，雪棧雲梯知幾層。近聞更有豐湖好，環匝亭臺映洲島。野叟忘機鷗鷺閒，寒潭無浪蛟龍老。雲歸洞府月滿灣，客卷綸車魚在藻。白玉抽苗萬盖圓，翠光期壓王孫草。天髙日暖荔枝香，風撼一川紅瑪瑙。主人丹鼎飛金虎，豐湖無根豈能住。一日地軸如走丸，隨逐浮山還舊處。
謝公約惠墨竹圖 楊傑 
幽人漬墨寫成竹，變化琅玕作玄玉。公約贈我兩大軸，不比丹青凡草木。六月都城苦炎燠，車馬紛紛正馳逐。曲臺官冷晝掩關，浄掃虚堂展霜幅。簾間忽有微風来，不動纖枝清滿屋。憶得扁舟載雪時，曾寄會稽江上宿。
和謝判官宴南樓 楊傑 
邂逅南軒須水濆，名言間發蘭桂芬。道義相投有餘樂，賓主交照無繁文。忠臣寤寐在北闕，古風歌詠追南薰。出關不覺行役苦，舉頭時見孤飛雲。
送李辟疆 楊傑 
李辟疆，濡須别我遊池陽。别後不得信，不覺青女三飛霜。每見世俗仇讎盃觴，桎梏文章。憶君酒怪吟狂，往往登髙崗。但見大江水茫茫，九華峰青蒼，使我增悲傷。明堂禮後一百二十日，忽騎蹇驢訪我来池陽。倒覆我巾箱，得我弊藁數十張。索我狂書八九行，吿我明日遊帝鄉。我知利民術，君心十年藏。青雲一萬里，此去髙翶翔。
白月池 楊傑 
鑿池待明月，池成月自来。一從幽人去，明月来幾回。乳竇走龍蛇，斷崖激瓊瓌。安得藉磐石，泛我癭木杯。
留題張尉隱齋 楊傑 
小隱隱林藪，大隱隱朝市。市朝心隱不隱身，山林未必忘名利。夜来月明竹聲細，隱齋主人留客醉。四更客未醒，主人促車騎。客笑主人勞，不顧隱之意。君不見梅福曾作尉氏官，莊周亦爲漆園吏。
酒隱園 楊傑 
小隱隱山林，大隱隱城郭。城郭多紛囂，山林苦淡漠。不如隱於酒，適意自斟酌。屈原不能飲，獨醒較清濁。楊雄雖願隱，載醪無適莫。吏部甕下卧，其隱可愧怍。翰林市上眠，其隱太落拓。孰若畸翁園，醺酣得天樂。風暖鳯凰集，霜重梧桐落。長嘯待明月，明月出林薄。倚杖傲浮雲，浮雲度寥廓。雖近市朝路，不爲名利縛。知我尚幽勝，賦詩豫期約。願言醉鄉遊，一駕東飛鶴。上池沃瑶漿，冲氣溢金杓。當知隱君子，志不在糟粕。
及第東歸逢元舉 楊傑 
與君去歲金陵遊，七月十日離楚州。酒闌浩歌古亭下，白日雷雨催行舟。片帆乘風破險浪，冉冉飛過蘆花洲。我時幸預鼇頭薦，君以才術公卿留。人生聚散散或聚，忽忽今會如萍浮。君行何以贈君别，莊鵬九萬摶髙秋。
丞相王舒公贊 楊傑 
天子元老，坐而論道。赫赫具瞻，傅巖惟肖。
都尉王居士贊 楊傑  长江
珠圎而明，玉澤而温。鑑瑩澈而絕塵，芝秀發而非根。曼殊沙華，栴檀香芬。晦堂路險，大開施門。西江水深，一口平吞。誰知威音已前，正是王老師孫。
三江魯府君贊 楊傑 
三江府君，有德有文。善政及物，陰功惠民。異木連理，雙芝共根。詩助風教，道傳子孫。斯人一去莫可見，萬里西山空白雲。
治平三年秋七月當塗郭功父招無爲楊次公會於環峰時五雲叟陳德孚以詩寄吾二人因聯句酬之 楊傑 
空山坐寥落，疋馬邀俊哲。入門肆髙談，清風掃煩熱。憶昔治平年，姑熟溪上别。歲時激箭急，倐忽三十月。讀書非少銳，欲論先卷舌。歸田殊未成，累累逐羈紲。孰謂趙魏老，不能佐滕薛。由來歲大寒，松柏見孤節。朋心久愈至，忠規補殘缺。兒童喜父執，飣餖成羅列。壺有玉泉酒，庖有冰裙鼈。野芡剖珠璣，秋瓜咀霜雪。新粳刈且舂，香炊軟三淅。放七聊醉飽，百憂旋磨滅。升平擊堯壤，險怪探禹穴。吐氣直虹霓，落筆淬金鐵。詞源河漢翻，俯視隄防決。文章貴天成，追琢幾竄竊。抵掌萬古事，高下争螘垤。挹酌華陽水，蕩滌塵土咽。吾心了何染，本理忘巧拙。聖賢久不作，情僞愈分别。竹陰卧片石，浩歌聲欲闋。山童倐及門，喜音屈高潔。傳聞脫世累，天境妙搜抉。疏簾卷危閣，九峰青嵽嵲。吟餘琴一弄，鏗然響環玦。老鶴不敢鳴，千里飛雲絕。次公君素交，嗟予尚契濶。疇能枉籃輿，相期出寥泬。
崔仲岳隱居松江以丹白黑飾舟曰鶴舟括蒼周子韶無爲楊次公治平三年夏六月會仲岳於繁昌蓬萊亭勉其罷鶴舟以應書席上聯句送之 楊傑 
且就飛龍牓，休登白鶴舟。隴書方勸駕，閬苑莫回頭。丹頂歸滄海，霜翎擲素秋。海鵬期變化，仙驥任沈浮。煙月閑三島，功名重五侯。須知馳鳳詔，便是釣鼇鈎。已得沖天便，無思擊楫遊。楚醪鏗逸韻，湘瑟助冥搜。南浦成春别，北山空夜愁。九臯聞象魏，一葉寄汀洲。世氣騎風虎，機心走海鷗。昔年嗟鷁退，今日並麟遊。八月仙槎駛，千齡聖運優。市朝真大隱，箕潁謾清流。鼓枻雖漁父，乘桴笑仲由。片帆從此卷，舊氅亦應留。冠珮重華國，鶯花四皓樓。雄文高鴈塔，大醉憶蓬丘。勳若書青史，幢須建碧油。蘭橈好重舉，乘取上揚州。
送沈漢卿拜母墓 楊傑 
慈母塚前柏，孝子眼中血。根在葉長青，恩深淚難歇。二月黄鶯鳴，一路玄猿咽。
牛渚磯修水府祠 楊傑 
牛渚磯，大江汹汹山險巇。舟人欲渡不敢渡，烹牲投簡先禱祈。自從疏派得安濟，禱者漸疏祠宇隳。我聞鬼神若君子，不以風濤爲福威。吁嗟人心自險易，昔也兢兢今也違。太守修祠豈無意，寄語安者毋忘危。
至游堂 楊傑 
人孰不好游，外物常求備。佳勝窮山海，紛華樂朝市。不知務內觀，未得游之至。達士靡窺牖，天道已昭熾。六合極周流，萬化覽要會。瀟灑須川守，名堂慕髙致。政清民訟簡，庭木交蒼翠。間關林鳥鳴，跳躍池魚戲。逍遥成詠歌，吏隱欣得地。視聽與人同，所適與人異。翻笑列禦宼，不出終身愧。吾亦愛吾廬，豈獨壺丘氏。
元會 楊傑 
歲令春爲首，人君德體元。宸居太極殿，星拱紫微垣。曆運千齡協，梯航萬里奔。同時稟正朔，大號一乾坤。謀野曾綿蕞，沿波未滌源。典章歸獨斷，期會肅常尊。禮樂諧虞舜，師儒陋叔孫。曲臺司肄習，執法糾譁諠。舊史精窮討，非經不引援。殊疆今輻輳，古轍此還轅。陛峻黄麾建，旗張直蓋屯。地圖包海畫，庭燎徹宵燔。班位分賢戚，銅璣定曉昏。仙盤凝沆瀣，禁漏瀉潺湲。呼旦傳雞唱，填街列虎賁。六軍衣錦繡，八駿轡璵璠。綬采由官别，冠梁以秩論。國容修鹵簿，武事設櫜鞬。鼓吹依宫架，關扄闢路門。簴文雕猛鷙，路飾繢蟠蜿。牙瑑中嚴版，珠聯告止旛。金床置符寶，土貢雜瑶琨。百辟稽名實，諸王固屏藩。立墀隆輔弼，述職簡要番。省寺興頹敝，材能慎選掄。班齊序鸞鷺，仗轉駭鯨鯤。圭鎮唐儀易，袍紗漢制存。鞘鳴龍扇合，簾卷獸煙噴。陟降天威重，顒昂玉色温。泰平安可象，造化本何言。悅豫陰陽盛，淵深宇宙呑。江河宗渤海，山岳望崐崘。牘奏龜麟應，書先稼穡繁。歷階臣委佩，宣詔使臨軒。進有稱觴慶，初無解劍煩。南山賦周雅，北斗揖堯樽。濟濟華夷抃，雍雍信義惇。登歌形瑞物，旅舞異梨園。翠鳳聞簫集，朱熊負案蹲。四清備鐘磬，二律下匏塤。寵錫需雲澤，均霑湛露恩。拜吟三夏享，饔盛九牢飱。受觶充醇醴，加肴飫熟蹯。摰勤供鴈雉，羞潔具蘋蘩。布治從丹闕，懷仁感陸渾。祥光騰廣坐，和氣冒陳根。蓬島風長習，扶桑日向暄。前楹秀芝草，阿閣長鶵鵷。社稷生靈福，邦家政敎敦。年年朝溥率，基業壯中原。
景靈宫 楊傑 
仙宗司玉曆，帝系出璇霄。功業超千載，威靈會六朝。聖孫嚴子事，神武耀文昭。游渭衣冠在，違顔咫尺遙。奉安先上衮，守衛肅中貂。重屋華天篆，櫺星屏俗囂。麾幢迎寶輦，象魏起祥飈。霞醴充流瓉，芝房陋焫蕭。降升瞻穆穆，謦欬聽寥寥。複道悲追漢，靈旗想伐遼。薦新隨四孟，觀德序三昭。養慕諧虞氏，聲明格有苗。庭分五行舞，樂奏九成簫。將相旌遺烈，松筠鑒後彫。肖巖非特說，畫閣豈惟喬。寰海名王聚，江湖王氣銷。基圖傳久大，宫闕壯嶕嶢。皇澤彌霶霈，羣生荷益饒。侍祠叨旅進，賡頌仰材翹。孝治光青史，瓊瑤合瑑雕。
皇帝朝獻景靈宫天元殿門有靈芝爲瑞時備員博士前道聖駕得預瞻仰獲綴賀班賦詩上進 楊傑 
原廟躬朝獻，高真監孝思。仙源傳寶曆，乾戶産金芝。火德資生毓，天元固本支。靈華依玉宇，瑞物陋銅池。大慶同榮茂，甘泉殺等夷。洪休均草木，嘉應在仁慈。舜舉重瞳目，堯開八采眉。祥光齋殿照，喜氣輔臣知。三秀書圖牒，千齡保福禧。願如郊祀樂，志府播聲詩。
過黄陵廟 楊傑 
黄陵二妃廟，客過動愁顔。湘水有時盡，帝車何日還。血斑千畝竹，魂斷九疑山。欲問蒼梧事，白雲生棟間。
李翰林祠 楊傑 
半醒半醉遊南國，浮利浮名重一毛。天上星精鍾太白，人間文格埓風騷。仙翁曾換金龜酒，老筆空傳紫兔毫。姑熟遺音千古在，長隨春色滿江臯。
簡寂陸先生祠 楊傑 
紫霄峰下陸先生，飛出紅塵鶴羽輕。高第不知朝玉闕，舊山重喜見霓旌。斗壇石凝雲三尺，丹井泉寒月一泓。昨夜全家宿琳館，尚疑雞犬有遺聲。
延陵季子廟 楊傑 
戰國干戈禮義隳，延陵高節救周衰。當時若嗣諸侯統，後世誰傳十字碑。生死不欺留劍約，興亡都在審音知。名儒如欲修前史，列傳應須次伯夷。
和伯瞻郎中登郡城北樓 楊傑 
樓上高吟思入微，白雲隨步拂人衣。幾行塞鴈斷不斷，千里客帆歸未歸。倉廩稻粱知國富，弟兄疆境樂家肥。望中孰謂長安遠，路去江南只數圻。
和程太卿雨中登物華樓 楊傑 
澤國連朝雨，春山半夜雷。登樓寒食近，隔岸畫屏開。沙鳥飛還止，漁舟去復来。年年南浦草，相伴綠波迴。
夏日天慶觀水閣 楊傑 
錦繡堤邊曲徑通，登臨不覺俗愁空。聲喧枕簟芭蕉雨，香撲罇罍菡萏風。池景信皆塵外物，道家疑在畫圖中。南樓有客頻回首，應認蓬莱第幾宫。
題具區閣 楊傑 
閣占具區澤，登臨萬象奇。中秋月明夜，平旦日生時。雲淡雪千里，水澄天四垂。漁舟何處在，一笛順風吹。
子隱臺 楊傑 
平西義戰幾百載，江左空遺子隱臺。鄉俗尚傳三害去，地基曾見六朝来。人隨逝水年年遠，山似屏風面面開。誰與宜興尋舊宅，至今藏在白雲堆。
余卿新第 楊傑 
章水營居不日成，皇華詩價敵連城。簷牙雨過千鱗碧，池面風閑一鑑清。脩竹短牆儒者宅，白頭青眼故人情。莫憂退處生涯薄，鶴引新雛遶砌行。
和酬子中舍人 楊傑 
待次歸来偃月城，鄰公笑我拙謀生。藏書有穴期傳世，負郭無田不問耕。朝市風波誰弄險，江湖魚鳥自忘情。吴門建第君何晚，水閣山齋到便成。
榮老臺 楊傑 
知節能全節，辭榮老更榮。閒居玩圖史，得意傲公卿。自有琴藏匣，何須金滿籯。子孫承義訓，力學重清名。
和穆父待制竹堂 楊傑 
會稽風土竹相宜，傍竹爲堂趣自奇。內史舊居經幾代，此君髙節似當時。林無暑氣客頻到，笋過鄰牆僧不知。莫夾桃花引蜂蝶，實成須與鳯凰期。
清軒 楊傑 
湖水山一色，湖山屏四圍。無風自瀟洒，有月更光輝。洗滌塵埃静，消磨暑氣微。平生方外樂，到此欲忘歸。
浮玉僧建亭蒜山之頂丹陽新舊太守林子中楊次公首登之因名二翁亭 楊傑 
來陪杖屨躡孤峰，故老旁觀歎二翁。海上波平千里白，江東兵壯萬旗紅。雲開雲合山頭月，潮落潮生渡口風。須約蒙莊老仙客，凭欄直下看龍宫。
折柳亭和林子中 楊傑 
行人折柳楚江頭，帆去帆來幾日休。飛絮不知漂泊苦，展眉誰顧别離愁。五株彭澤清風在，千里隋隄勝氣浮。莫惜一枝臨水贈，使君將解濟川舟。
淮陰千金亭 楊傑 
良將未得用，幾人能賞音。恩難忘一飯，報肯惜千金。舊俗喜出胯，後時空愧心。至今重風義，廟食配淮陰。
玩鞭亭 楊傑 
晉祚衰微鼎欲遷，夢驚營壘日回旋。强臣駕馭無長策，追騎留連有寶鞭。險捋虎鬚曾幸免，怒形蜂目亦徒然。誰能杖箠平兇亂，千古荒城鏁暮煙。
同浩然正叔賦夏英公宅延春亭得登字 楊傑 
九衢塵土衮車聲，一到延春世慮澄。暖律解敎寒谷變，熙臺還許衆人登。蘭生舊砌香連續，花入名園價益增。莫笑冷官聯騎過，長安城裏有誰曾。
和晚登故豐門 楊傑 
故豐門近子真家，樓上高吟冰齒牙。帆似馬來思杜牧，劍爲龍去憶張華。溝還故道穿城角，沙漲平川壓水涯。江外西山銜落日，幾重蒼翠襯餘霞。
張司封泗上春運 楊傑 
經綸才術致唐虞，暫出東南摠轉輸。德敎久爲諸郡法，國家何止十年儲。清風繼世留淮甸，和氣先春入汴渠。不日召歸調鼎鼐，一封天上紫泥書。
遊北山 楊傑 
今古忙忙利禄間，幾人能此叩松關。猿驚鶴怨不知處，虎踞龍蟠空見山。芳草路隨流水遠，老僧心共白雲閒。淮南舊隱抛離久，一誦移文一愧顔。
書寶山寺壁 楊傑 
片帆曾渡謝家洲，屈指於今十九秋。沙鳥重歸迷戰島，釣磯空在憶浮丘。蒼顔白髮生新感，疏竹清風伴雋遊。借問蓬萊山上月，停杯還記故人不。
遊寶林招李簿梅尉 楊傑 
東郭乞求聞曉雞，籃輿乘興過涇谿。冰開波面白玉碎，雪壓竹梢青鳳低。仙去空留鍊丹井，境清疑有辟塵犀。子真太白曾孫在，飛棹何妨到水西。
御試求遺書於天下 楊傑 
炎德侔三代，文章歎燼餘。千金期重賞，諸郡購遺書。東魯藏經出，西秦挾律除。儒生搜簡畢，謁者騖軒車。闕史修蘭省，亡詩補石渠。願觀新四部，清禁直明廬。
送張令同年赴嶺南 楊傑  滕王阁
滕王閣上正持杯，候吏先期過嶺來。澤國暫抛三徑菊，春風須寄一枝梅。昔年身到仁宗殿，同日鱗驚禹穴雷。萬里青雲有前約，莫因藍綬歎塵埃。
劉純之以便親請還蜀 楊傑 
通守臨川郡，家山夢翠微。願辭靈運史，欲着老萊衣。萬事樽前盡，片心天外歸。金烏伴征棹，日日向西飛。
賦梅送黄庭方 楊傑 
子行何所贈，贈子一枝梅。長共雪霜約，故先桃李開。清香隔年在，和氣引春回。上國人相問，爲言南嶺來。
贈朱漢臣先生 楊傑 
德義輕軒冕，有誰知所存。清風滿淮國，高節老巢門。孝友敦兄弟，詩書敎子孫。何當對明月，林下接君言。
送陳成伯學士知湖州 楊傑 
揚舲初出禁城東，夾岸桃花蕊正紅。紫綬朱轓金馬客，清風明月水晶宫。晝衣始信歸鄉貴，夜鶴從教恨帳空。政暇笙歌應鼎沸，詩壇不用苦争功。
送姜厚兄弟 楊傑 
之子别庭闈，鄉心夜夜飛。芝蘭經歲老，鴻鴈傍春歸。芳草隨征棹，和風上綵衣。鳴桹聲漸遠，月滿釣魚磯。
送許常 楊傑 
連年去鄉國，從我赴南官。一日學不廢，雙親心自寛。朝廷尚公正，場屋進孤寒。去去勿隕穫，青雲翔羽翰。
和朝回  其一 楊傑 
官閑無謁禁，朝退自賓稀。開卷逢先覺，忘言接上機。百千三昧悟，四十九年非。老矣陶彭澤，浩歌胡不歸。
和朝回  其二 楊傑  庐山
氣平無病惱，心定覺身閑。禮局容尸素，仙科玷潤刪。馬駑猶勉駕，鳥倦合知還。舊隱廬山下，蓬茅屋數間。
和酬致政朱殿丞 楊傑 
挂冠清世詠歸田，舟縱江湖養浩然。水底病龍思致雨，樹頭老鶴懶沖天。詩因社友編三百，酒爲春風費十千。今古辭榮人不少，惟君知足最當年。
再和 楊傑 
詩將曾持造化權，何須功業勒燕然。生涯書外都無物，興味壺中别有天。君解扁舟帆五兩，我慚佳客履三千。吾皇貴老多優賜，好乞湖山不計年。
再和 楊傑  洞庭湖
君賦江山數十篇，人疑吟苦鬢皤然。洞庭有浪寒欺晝，太華無雲翠插天。鷙鳥懦飛徒累百，疲兵重戰必當千。席間莫訝賡酬速，詩債從来笑隔年。
陳氏得開元佛殿梁材斷爲琴傳三世矣而歸於太常少卿盛誨之請予賦焉 楊傑 
佛屋良材度中琴，調弦安軫布徽金。平時已入棟梁用，終古更傳山水音。陳氏得爲三世寶，啟期無負一生心。太常密補巖廊化，歌詠南風惠澤深。
晝錦堂 楊傑 
功成身退正康强，憑軾歸來晝錦光。門外節旄交畫戟，境中桑梓間甘棠。兩朝將相經綸業，千古弦歌禮義鄉。父老未勞思再見，聖君方眷股肱良。
遊藉田 楊傑 
池館連雲晝掩扉，晴煙冉冉日暉暉。黄鸝映葉不肯去，翠鳥得魚還自飛。禾秀天田葱犗卧，花開仙苑粉牆圍。白蓮徑裏歸來晚，風送餘香欲染衣。
和酬赤松莊陳天貺 楊傑 
花壓欄干木插天，不知經始自何年。爲憐水石留終日，謾拂莓苔寫數篇。籠碧裁紗非我望，梯雲名集自家傳。氣蒸波撼多才思，應笑襄陽孟浩然。
過鴻溝 楊傑 
楚漢區區别土疆，誰知盛德勝兵强。乾坤混一歸真主，郡國平分亦假王。地底泉源通汜水，道旁碑石屬滎陽。如今四海都無外，農入春田失戰場。
和謝聖藻遊錦川 楊傑 
錦川亭上雨霏微，太守齋航卷畫旂。步入名園鶯慣見，歌隨流水鷺驚飛。凭高自有千峰聚，飲劇方知萬事非。卻恐丹陽赴官去，此心當共白雲歸。
藉田集議 楊傑 
甸師經始遇金穰，禁籞清樽合奉常。千畝方田開帝籍，四時和氣聚神倉。青壇改卜先農兆，曲水交流上巳觴。欲識漢家林苑富，融融春澤浸長楊。
舟泊太湖 楊傑  太湖
區區朝市逐紛華，不信湖心有海槎。八十丈虹寒卧影，一千頃玉碧無瑕。古今風月歸詩客，多少蓴鱸屬酒家。安得扁舟如范蠡，煙波深處卜生涯。
汝直松齋 楊傑 
伊闕十五里，唐朝三百年。歲寒林木在，王氏子孫傳。門有登龍客，風生飲虎泉。丹方齊代刻，龕像魏時鐫。居士山長對，郎君谷已遷。塔巍花繚繞，溪浄竹嬋娟。水記空陳迹，烽臺息舊煙。陸渾平獷俗，八節穏漁船。嗣絕傷宫傅，碑亡歎鄭虔。石樓延客醉，天竺伴僧禪。寓目鳴鑾地，追懷奪錦篇。白雲最深處，約我詠歸田。
默齋 楊傑 
喧喧人世事何窮，燕坐深齋孰與同。道義優游言象外，利名分付是非中。紅塵無路到真境，幽鳥有時啼晚風。此意只應陶令會，北窗琴在七絃空。
贈馮揚州 楊傑 
天下無雙士，淮南第一州。文章老元帥，節義古諸侯。路穏歸黄閣，功成建碧油。九重致堯舜，四海望伊周。楚甸供吟筆，吳兵賴坐籌。風雲生鷁首，蛟蜃怯龍頭。有士依餘芘，干時愧拙謀。滄溟波浪險，願借釣鼇鈎。
上知郡宋大卿 楊傑 
縣弩曾陪竹馬迎，清風千里畏神明。三朝史榮推循吏，九寺官班重正卿。道氣養成髭轉黑，民情照盡法從輕。異時歸去黄金闕，留得甘棠歲歲榮。
答宗臣佳章 楊傑 
幽閑外世緣，白日抱琴眠。詩就多驚俗，樓居半是仙。竹床斜倚杖，蘚壁倒垂鞭。翻笑紅塵客，馬頭韁轡牽。
和劉景文路分成考 楊傑 
新春書一考，舊學惜三餘。弗厭詩情淡，從敎世味疏。清時閑將帥，長日玩圖書。愛我錦溪月，約來相伴居。
和李義山盤豆館藂蘆有感 楊傑 
盤豆蒼珉刻舊吟，清風自可滌煩襟。庭蘆邂逅開青眼，澤國歸投是素心。鄉夢不知家遠近，世塗休問迹升沉。陽春一曲一樽酒，遮莫秋聲四面砧。
秀溪寒食 楊傑 
十里喧闐錦繡川，鞦韆人健趁飛鳶。花明柳暗丹青國，日薄雲濃水墨天。遊女踐成芳草徑，畫船衝散碧溪煙。武陵謾說桃源好，屈指如今幾百年。
夜泊偶書 楊傑 
過得重湖日已斜，相依漁艇宿蒹葭。故園水面一千里，明月渡頭三四家。客路漂流身似梗，世途紛冗事如麻。卻欣歸去逢寒食，醉倒春風爛漫花。
和錢越州穆贈惠州弟 楊傑 
燕集蓬山雨過涼，湖光何獨負知章。萬家桃李春風國，兩郡旌旄晝錦鄉。和樂豈煩鳴管磬，醺酣非止爲杯觴。遙應大庾嶺頭去，南北枝間梅子黄。
和酥花二章  其一 楊傑 
姑射山中冰雪膚，造花憑仗箸頭酥。生成自有神仙術，點化亦同天地爐。全用陰功催氣候，不從凡土起根株。頓敎寒處萌春物，鄒律回陽得似無。
和酥花二章  其二 楊傑 
一盤花卉鬭工夫，孰謂真酥勝假酥。白石萌芽生玉種，寒林枝幹守丹爐。縷金滴粉休隨俗，翦綵黏膏近守株。翻憶嶺頭梅带雪，使歸曾得信音無。
趙左丞畫像 楊傑 
洪學祠堂寫六賢，左丞功業最居先。儀形已在凌煙閣，豈獨丹青一郡傳。
魏徴君贊 楊傑 
天子詔不起，少微星轉明。寥寥千載後，富貴在清名。
趙賓客生日 楊傑 
人間爵禄頌公難，自有家傳一品官。己亥年生逢己亥，從今甲子别開端。
老子度關圖送張會稽爲壽 楊傑 
秘藏函谷關中子，持贈蓬莱閣上仙。願得髭鬚如此老，却教龜鶴羨長年。
無爲子六年官太常江上耆老思得一見門人求京師名筆傳寫以歸因題之云 楊傑 
江南江北白雲堆，試共幽人一展開。向道無爲老居士，擬歸先遣化身來。
申國吕公輓詞 楊傑 
訃聞孰不淚盈巾，寶鑑云亡社稷臣。帝獵渭濱先得吕，神還崧嶽舊生申。默調一氣歸元鼎，坐致羣倫入大鈞。孤賤無能報知遇，文章曾許繼前人。
資政少保章簡公輓詞 楊傑 
中道立不倚，大哉王者言。文章曾潤色，功業在調元。衮繡光閭里，圖書遺子孫。悲風起吳國，千載鳯凰原。
得安肅顔舅書再成哀詞 楊傑 
安肅書来倍痛傷，痛傷窮苦盛時亡。三千蟬蜕人何處，十載龍山夢一場。我愧動心非孟子，誰能鼓缶學蒙荘。夜臺難寄登科信，淚滴春衫弔夕陽。
天章俞待制輓詩三首  其一 楊傑 
材與時相會，聲華孰可攀。東堂升秘籍，內閣叙清班。餘慶千年遠，浮生一夢還。故鄉聞訃日，雲黯四明山。
天章俞待制輓詩三首  其二 楊傑 
熙寧治百川，獻議闢民田。平昔不毛地，於今大有年。至忠期報國，上策在安邊。士論追賢業，臨風一泫然。
天章俞待制輓詩三首  其三 楊傑 
節制當方面，恩威號令明。黠羌知效順，叛俗乞歸耕。一夕流星隕，中年逝水傾。祠堂嚴歲享，耆舊致精誠。
廬山五笑 遠師 楊傑  庐山
我笑東林寺，孤高遠法師。種蓮招社客，平地鑿成池。
廬山五笑 陶淵明 楊傑  庐山
我笑陶彭澤，聞鐘暗皺眉。籃輿急回去，已是出山遲。
廬山五笑 陸先生 楊傑  庐山
我笑陸簡寂，修真脫世埃。九霄一飛去，重入舊山來。
廬山五笑 開先招老 楊傑  庐山
我笑開先老，家風雙劍高。雲間本無事，拭目看金毛。
廬山五笑 無爲子 楊傑  庐山
我笑無爲子，遊山學古人。康廬不能住，騎馬入紅塵。
贊皇公祠 楊傑 
夢到瀛洲夜，覺來江上秋。一身投絕域，千古吊窮愁。
魏徴君草堂 楊傑 
召伯甘棠國，東郊處士家。百年三世隱，泉石當生涯。
登南樓  其一 楊傑 
此樓此景他州無，山川形勢吞三吳。唯憑詩老寫奇勝，縱有畫筆難工夫。
登南樓  其二 楊傑 
此樓此景他州無，天髙水濶連平蕪。綠楊深處杏花發，日暖數聲山鷓鴣。
登南樓  其三 楊傑 
此樓此景他州無，欄干倚遍還躊躇。主人有酒且共醉，驪歌不用催行車。
懷黄梅三閣 釣閣 楊傑 
屏去竿頭餌，非唯用直鈎。我來魚不避，魚信我無求。
懷黄梅三閣 吟閣 楊傑 
二十年前令，曾來閣上吟。如今頭已白，詩有壯時心。
懷黄梅三閣 醉閣 楊傑 
江邊醉長官，昔慕陶彭澤。未賦歸去來，於今有慚色。
題陳令壁 楊傑 
地勝江山國，風清令尹家。酒闌寒食夜，月上海棠花。
清軒 楊傑 
清軒直下壓秦淮，淮是秦皇厭勝開。千古興亡無問處，好風惟共月明來。
水月軒 楊傑 
湛碧一泓泉，中涵千古月。不比天上輪，三五有盈缺。
徐賢亭偶成 楊傑 
湖外青山在，湖邊人不歸。古今無問處，幽鳥下漁磯。
遥碧亭 楊傑 
幽鳥無心去又還，迢迢湖水出東關。暮雲留戀不飛動，添得一重山外山。
斗野亭 楊傑 
八月風髙浪渺瀰，仙公醉倚海槎枝。夜深曾傍亭邊過，亭上主人知不知。
送陳令歸無爲 楊傑 
楚水漾輕碧，楚花飛亂紅。故人故鄉去，半雨半晴中。
劉彦輔乞侍飬 楊傑 
變化未隨雷煥劍，晨昏願服老萊衣。山堂大飲不敢醉，應恐倚門人望歸。
别安廷老 楊傑 
山色淺深煙靄裏，客情去住别離中。臨川聚會應不久，明日扁舟乘便風。
和黄倅别諸公  其一 楊傑 
豫溪春雨江湖平，蒼壁洲邊春草生。吏民出郭自歸去，草間流水隨君行。
和黄倅别諸公  其二 楊傑 
垂楊陰裏繫行舟，隔岸數聲黄栗留。異日相逢定何處，莫辭春蟻一杯浮。
釣磯懷古十章 吕望 楊傑 
舉世無人用直鈎，直鈎到底是良謀。孟津再擲磻溪餌，八百諸侯盡愛周。
釣磯懷古十章 任公子 楊傑 
機深誰及任公子，淛水蒼梧飽巨鱗。鯢鮒不吞鈎上犗，一年笑殺海邊人。
釣磯懷古十章 詹何 楊傑 
五年南國釣煙波，妙手從來所得多。魚引盈車竿不撓，幾人施舍似詹何。
釣磯懷古十章 魯人 楊傑 
好釣無如魯國人，暗投香桂餌遊鱗。誰知淺水魚貪食，不待金鈎翡翠綸。
釣磯懷古十章 莊周 楊傑 
謾投香餌試纖鱗，楚使徒來濮水濱。莫訝持竿不相顧，顧君還是上鈎人。
釣磯懷古十章 琴髙 楊傑 
不釣浮名不釣魚，一綸鈎線卷還舒。九霄控鯉無人識，誰道纖鱗是膾餘。
釣磯懷古十章 陵陽子明 楊傑 
旋溪不殺真龍子，學道三年躡太虚。今古報恩人亦有，不知誰有腹中書。
釣磯懷古十章 左慈 楊傑 
香餌輕投一席間，鱸魚潑潑躍銅盤。曹公不悟神仙術，徒整金鈎把釣竿。
釣磯懷古十章 嚴光 楊傑 
狂奴肯顧安車聘，祗愛東陽七里灘。誰道世間人不識，客星光射紫微寒。
釣磯懷古十章 劉遺民 楊傑 
雨笠煙蓑細草巾，持竿誰識白蓮人。當時若得文王獵，涇水還應似渭濱。
寶林院五松 楊傑 
葛洪井上兩三株，不與孤秦作大夫。借問東山歲寒木，得無羞見水西無。
太白桃花潭 楊傑 
桃花潭似武陵溪，太白仙舟去路迷。岸上踏歌人不見，年年空有鷓鴣啼。
東峰白雲院 楊傑 
僧愛白雲谿上飛，白雲飛處敞禪扉。莫言便是無心物，憶著故山依舊歸。
采石四詠 温嶠 楊傑 
半夜燃犀采石江，江神無處避餘光。未應赤幘能爲害，窺見淵魚已不祥。
采石四詠 袁宏 楊傑 
袁郎風格抗浮雲，詠史髙吟世未聞。乘月泛江今古有，不知誰是謝将軍。
采石四詠 李白 楊傑 
一别蓬宫不計年，錦袍吟醉釣魚船。鑑湖賀老天機淺，輕向人間號謫仙。
采石四詠 樊若冰 楊傑 
兵到金陵舉國降，若冰謀策謂無雙。由來天意歸真主，何必舟梁始渡江。
廉溪 楊傑 
山爲羌仙傳舊姓，溪因亷士得新名。願持一勺去南海，直使貪泉千古清。
留題城西水磨 楊傑 
客來亭上脱春衫，馬浴寒泉洗轡銜。怪得主人留再住，水聲林影似江南。
贈范魯仲 楊傑 
人急生前計，子圖身後名。重來天地遠，誰爲作權衡。
賞梅呈仲元 楊傑 
十年不見錦川梅，今日清香入酒杯。太守爲施紅步障，郡園驚怪壽陽來。
瑞香 楊傑 
孤根移自紫霄峰，只鬭清香不鬭紅。憶得婆娑一株桂，歐家曾見月屏風。
訪吴尉不遇 楊傑 
人愛紅塵我愛山，尋山重叩白雲間。子真避客遊都市，月上梧桐未肯還。
隱静十八松 楊傑  庐山
廬山社友皆逃晉，秦府功臣不仕隋。今日明堂求巨棟，好教天下匠師知。
碧霄泉魚 楊傑 
巖深蔭薜蘿，金鬛弄寒波。莫愛江湖好，江湖罾網多。
遊白雲山醉題僧壁 楊傑 
買得青山不用錢，金沙門外草綿綿。黄梅老令醉欲倒，擬借白雲今夜眠。
野寺 楊傑 
澤國春風老，雜花間芳草。門前車馬稀，竹葉無人掃。
山房枕上作 楊傑 
十里溪源尋未見，忽逢茅屋白雲堆。竹床紙帳睡正穩，無奈野猿驚覺來。
天台思古 楊傑 
遊人行盡天台路，山家杳杳知何處。唯有山前一派溪，落花依舊流春暮。
還慶師扇 楊傑 
贈我無心著，還師理亦然。秋風歸舊谷，明月上青天。
題吹衣亭 楊傑 
馬上衣彩彩涴塵土，斂板權門腰傴僂。冷風天上呼不來，厚顔如甲汗如雨。星郎高韻凌雲煙，天籟喚歸酌流泉。人間熱惱醺不到，亭上鶴衣飄欲仙。君方醉樂人愁絕，何如御此登天闕。叩天借取衣上風，吹下九州作春色。
目前傳神歐陽價 楊傑 
國手曾煩寫幾回，無人仿佛醉顔開。青銅鑑裏尋常見，不謂今從筆下來。
玉泉 楊傑 
白雲山下泉，幾年石中韞。但見玉色明，孰能究其本。
西山仙蹟巖 楊傑 
功鍊三千滿，手持白玉珪。出塵舉天步，踏石上雲梯。物外蹤長在，人間路自迷。只因從此去，曾過越王溪。
玉隆萬壽宮 楊傑 
竹標溪澗蠲民瘼，劍擊蛟龍救水災。四十日升金闕去，半千年後玉函開。丹藏井底人難得，柏蔭壇心手自栽。一段彩雲天外至，山翁疑是錦堆來。
梅壇 楊傑 
天下人心愛至公，天心還與世人同。自生羽翼三清去，不獨丹砂九轉功。漢代變名遊越國，道家遺像並蕭公。石壇正是飛昇處，老鶴一聲松檜風。
雙泉 楊傑 
南泉甘滑北泉清，竹引潺湲遶殿楹。分派銅龍穿石過，兩泓寒月隔室明。金沙自是藏金穴，玉馬長遺噴玉聲。曾倚欄桿一欹枕，夢回疑不在重城。
施肩吾書堂 楊傑 
玉京高謝黄金榜，石室來乘白鹿車。山後暗通天寶洞，眼前便是地仙家。時聞清夜雪中犬，回視紅塵井底蛙。五百年前人未死，芭蕉源上鎖煙霞。
靈山 楊傑 
繁川靈鷲山，山頂駕老屋。初從曲徑登，疊石盤巖腹。景逐軒楹轉，雲煙炫遊目。憶昔心上人，欲往怯洄洑。前人漲白沙，環流作平陸。昨夜暑雨暴，高低或成谷。感物鑒江水，江水清可掬。莫驚秋霜飛，能換髩邊綠。我有紫陽丹，晶明大如粟。服之能長生，千載一時轂。
橫望山 楊傑 
陶家舊宅寄山坳，七百年前此結茆。太尉雙碑遺字晦，先生五井暗泉交。野僧拂石爲床坐，童子穿冰作磬敲。巖下清音誰解聽，古聲長在老松梢。
金地院 楊傑 
大歷年中茅結宇，禪翁瓶錫久曾留。飛泉堂下雨長滴，偃石道傍雲不收。野鳥歸來群木晚，老猿啼罷一山秋。世人多事頭多白，底事情閑亦白頭。
仙都山 楊傑 
有路入仙都，何人到鼎湖。秋風夜來急，吹落碧蓮無。
吳興明月樓 楊傑 
江南地暖少嚴風，九月炎涼正得中。溪上玉樓樓上月，清光合作水晶宮。
靜隱寺 楊傑 
五嶺碧崔嵬，雲深隔世埃。寺從梁氏建，僧自梵天來。錫井三泉迸，松門十里開。如今渡江者，見說不浮杯。
龍鼻井 楊傑 
漏盡雞號厭夜行，年來小器溢瓶甖。棄官縱未歸東海，罷郡猶能作水衡。幻色將空眼先暗，勝遊無礙脚殊輕。空煩遠致龍淵水，寧復臨池似伯英。
咏南山諸勝 風篁嶺 楊傑 
微風搖瑯玕，蕭瑟嶺一道。萬帚掃晴空，纖塵不可到。
咏南山諸勝 龍井 楊傑 
崖下一泓泉，窈奧不可測。有時靈氣生，散作人間澤。
咏南山諸勝 歸隱橋 楊傑 
道人從此歸，影不入廛市。端坐笑浮雲，往來太多事。
咏南山諸勝 滌心沼 楊傑 
縱有狂風生，未嘗險浪起。何當招世人，來此鑒清泚。
咏南山諸勝 獅子峰 楊傑 
巖風壯威猛，晴雷隱哮吼。無心露爪牙，百獸自奔走。
咏南山諸勝 薩埵石 楊傑 
解虎錫常閑，飼虎石常在。亡軀度有情，清風幾千載。
咏南山諸勝 潮音堂 楊傑 
潮來音普聞，潮平音亦歇。孰若此山堂，潮音未嘗絕。
咏南山諸勝 訥齋 楊傑 
天道竟何言，四序自流轉。迺知毗耶翁，雖默真大辨。
咏南山諸勝 沖泉 楊傑 
不汲泉不盈，愈汲泉愈清。湛然有常德，隨氣利群生。
咏南山諸勝 寂室 楊傑 
白雲隔塵喧，虛堂太岑寂。寒盡春自來，鶯啼報消息。
咏南山諸勝 照閣 楊傑 
幽人無適莫，乘興登高閣。夜月鎖雲林，春花繡巖壑。
咏南山諸勝 閑堂 楊傑 
趙公歸休年，訪師翠微間。始知浮世上，白日兩人閑。
咏南山諸勝 方圓菴 楊傑 
地方不中矩，天圓不中規。方圓菴裏叟，高趣有誰知。
遊大滌山 楊傑 
大滌洞天玉爲室，真官典校長生籍。青山九鎖閟仙源，老盡碧桃人不識。祖龍求仙徒用力，駕海欲驅山下石。神人倚柱不與行，留得巖前隱山迹。
玉晨觀左紐檜 楊傑 
華陽山裏千株檜，玉晨觀前一左紐。虬枝龍榦向朝曦，勢與扶桑鬬長久。亳州渦水太清宮，老子手植纔數九。一檜正與此樹同，蒂固根深應不朽。信知福地有靈木，栽種曾經上真手。君不見龍從火裏出，虎向水中生，生理尚左不尚右。又不見天輪左旋不休止，日月五星如磨蟻。左紐檜，藴至理，上士體之能不死。
滴滴泉 楊傑 
巖谷連天嶺，杉松徹象山。路從雲外入，人自海邊還。禪榻紅塵斷，經窗白晝閑。玉蓮生有處，香滿翠微間。
天台三賢堂 豐干 楊傑 
從來清凈土，鼎足聖賢聚。騎虎歸故鄉，世人猶未悟。
天台三賢堂 寒山 楊傑 
家住天台寺，雲巖萬丈潭。本來人不識，饒舌是豐干。
天台三賢堂 拾得 楊傑 
拾得元無姓，山前拾得來。常攜一敝箒，不是掃塵埃。
妙蓮閣 楊傑 
天台有新閣，勝地近塔廟。影浸碧琉璃，沿洄去山嶠。蓮生污泥中，白日有明竅。花實相表裏，光色互炳曜。處空不染水，烈火豈其燎。寶藏諸如來，端坐滿法要。青目付上士，不待舉花笑。芳香初洞達，宿病已能療。凈土記珍色，機感願力召。三時有開發，一本常寂照。不讀智者書，豈知此蓮妙。
琉璃軒 楊傑 
西軒一泓水，瑩凈碧琉璃。天人舉目視，中有魚龍知不知。
瑞竹悟老種蓮 楊傑 
東林聞說好林泉，社會荒涼幾百年。靈物孰知崔氏竹，方池新種遠公蓮。華嚴頓凈三千界，廬阜重招十八賢。應笑陶潛又歸去，白雲幽鳥伴歸田。
禪月真堂 楊傑 
童子依師蘭水濱，聲名真是碧雲人。定中傳得阿羅漢，十六身中第幾身。
弘忍像贊 楊傑 
人孰無父，祖獨有母。其母爲誰，周氏季女。濁港滔滔入大江，門前依舊長安路。
子陵釣臺 楊傑 
高風誰得似先生，七里溪山當畫屏。功業不隨東漢祖，光芒獨應少微星。蘭臺有史傳名姓，蓬戶無人問醉醒。若使當時忘故態，何由千古羨鴻冥。
方干故居 楊傑 
千載富春渚，先生家獨存。元英播寰宇，丹桂付兒孫。文正重高節，子陵同享尊。泊舟明月夜，重爲弔吟魂。
題白雲環翠亭 楊傑 
龜甲屏風面面開，天台連接至蓬萊。簷前朝暮碧雲合，時有一聲清磬來。
送天台邦師 楊傑  长江
天台邦公，善琴與詩，時稱僧之雄。琴盡古意，詩得古風。自云天聖景祐中，蹤跡猶飄蓬。大淮南北，長江西東。人之奇者必就見，景之勝者多游從。爾來五六載，不與當時同。髪白體且瘦，所適多疏慵。卻擔一枝筇，歸老天台峰。
辭世偈 楊傑 
無一可戀，無一可捨。太虛空中，之乎者也。將錯就錯，西方極樂。
偈 楊傑 
男大須婚，女長須嫁。討甚閑工夫，更說無生話。
物華樓 楊傑 
章郡物華樓上景，江湖城閣畫圖間。神仙已古遺蹤在，牛斗從今勝氣還。
雲堂院 楊傑 
羅漢十六軸，江僧寄此山。畫稱天下絕，人自定中還。
金尺石 楊傑 
丹砂畫頑石，黄金橫一尺。人世較短長，仙家愛平直。
陶靖節祠 楊傑 
濤陽欲歸田，彭澤先解綬。有琴何必弦，無詩不可酒。秋黄籬下菊，春綠門前柳。
雲山 楊傑 
白雲隨師來，師逐白雲止。山空師何在，木末白雲起。
凈居寺 楊傑 
達人到岸不須船，留寄寒雲幾百年。欲問上方多少遠，爲言先過凈居天。
題慧山寺 楊傑 
聞說支公最好賢，瀛洲可買不論錢。樓臺蔽日都無地，草木藏春別有天。石上雪飛千峽雨，洞止泉落幾家田。高閑誰似幽居樂，一坐青山不問年。
張公洞 楊傑 
慶曆初還自霅川，曾攜琴酒訪真仙。洞天不隔三千界，俗駕重來四十年。羽寶結成鍾乳石，朱籐蒙罩畫溪船。樵夫不識賾山叟，欲與何人講易篇。
蕙花 楊傑 
蕙本蘭之族，依然臭味同。曾爲水仙佩，相識楚詞中。
春蘭 楊傑 
春蘭如美人，不採羞自獻。時聞風露香，蓬艾深不見。
贈錢氏孫端靜師 楊傑 
鳳皇鏘鏘出丹山，覽輝金闕振羽翰。簫韶九奏動天地，苑囿何處無瑯玕。故山惟有千年鶴，海上芝田隨飲啄。朝市紛華了不知，逍遙常在雲林閣。
自海上來留題 楊傑 
佛日山前水，行人甘露杯。須知源派遠，直自四明來。
西湖參寥山房 楊傑  西湖
我愛參寥一味閑，巖房占得畫屏間。斫開東廡數枝竹，放入西湖千里山。石底酌泉清徹骨，門前逢客強爲顔。白雲幽鳥應相信，出本無心倦即還。
雨花臺 楊傑 
空書來震旦，康樂造淵微。貝葉深山譯，曼花半夜飛。香清雖透筆，蘂散不霑衣。舊社白蓮老，遠公應望歸。
題清涼廣惠禪寺 楊傑 
君勿愛清涼，清涼如火如沸湯。君勿惡炎熱，炎熱如冰如積雪。勿愛亦可惡，未是逍遙處。君不見海會山前一條路，一車來，一車去，今古轉轅何日住。落花時節雨初晴，黄鶯枝上分明語。
長干聖感塔 楊傑 
釋迦八萬四千塔，一在江南古道場。無礙展開青髻髪，最初分得白毫光。
朱氏天和堂  其一 楊傑 
聞說隱君子，天和長自如。巵言莊叟意，谷水士衡居。窮達命已定，利名心頓疏。繡溪歸未得，吾亦愛吾廬。
朱氏天和堂  其二 楊傑 
華亭山水佳，秀色宛如畫。前賢有遺跡，卜築俟來者。高人養天和，放浪寄林野。安知歲月徂，但喜名利舍。傳家得之子，隱几興何□。
題陶威公廟 楊傑 
四海生靈困，柴桑牧札瘥。姦臣窺社稷，盟主奮干戈。百甓防休逸，分陰貴切磋。昇天九重逼，破賊一亟多。貪吏羞移柳，游民愧盜禾。母賢迻訓誨，友益願漸磨。鶴化喪家客，龍飛古壁梭。南州浸餘澤，東晉決頹波。誡重樗蒲戲，聲騰仕女歌。中原力難致，白首淚滂沱。
休老堂銘 楊傑 
妙高峰頂，不住正處。毗耶離城，別聞一路。鐵鉢銅瓶，葛巾草履。付者不取，取者不付。谷有歸雲，木凝甘露。師子嚬伸，象王回顧。門外老胡，一葦橫度。
天寶洞  其一 楊傑 
層梯險峻出瑤臺，遊者多從半路回。天寶洞中如不到，西山元似不曾來。
天寶洞  其二 楊傑 
極玄真人養真處，石門隔斷紅塵路。玉簾今古不曾收，只有白雲晚歸去。
仙居劍履 楊傑 
雲雷峰百尋，硤石潭千尺。塵埃飛不到，山水相照碧。右顧唐相碑，下有天師宅。古人安在哉，劍履空遺跡。
望仙曲 楊傑 
麻姑王蔡跡已往，望仙亭在孤峰上。朝見五雲飛，暮見五雲歸。雲飛雲歸自今古，仙來仙去誰可知。勿望仙，望仙目眩徒茫然。白石可煮誰能言，不愛插翼沖青天。玉池且酌太和酒，一醉壽同天地久。陶陶與物任浮沉，肯顧霞衣雲組綬。
朝真步虛詞 楊傑 
珠珮珊珊路絕塵，鳳凰山上夕朝真。甘棠美政行南國，列宿光寒拱北辰。篆冷金盤雲屋曉，書飛玉闕洞天春。一聲遼鶴歸傳報，壽益君王福在民。
圓寂庵銘 楊傑 
萬法一源，萬念一息。法無不圓，念無不寂。強名而名，車塵馬跡。是庵何如，風清月白。
麻源 楊傑 
曉登丹霞峰，暮入仙都宿。麻姑勝遊遍，驅車第三谷。落落千歲杉，榦直枝不曲。根本託幽邃，匠師豈易劚。佗山石枯裂，斯瑩青玉。迺知靈源深，餘液澤林麓。白雲起西岡，華仙有遺躅。陰功影響絕，爲閱飛昇窟。長笑呼幽人，玉乳金鼎熟。歲時不須問，山花自紅綠。
五老峰 楊傑 
乾坤重年德，五老固蒼顔。億萬的間壽，二三雲外山。天高漢星聚，世治舜臣閑。應笑遊河客，悠悠去不還。
五洩禪寺 楊傑 
祖師平昔撥雲開，一榻靈秋一石臺。青玉成圍千嶂合，黑龍分勢五溪來。禪心不動澄潭月，俗耳常驚靜夜雷。卻笑興公遊未到，祇將佳句賦天台。
句  其一 楊傑 
碧玉莫加千嶂石，黄金難買一谿雲。
句  其二 楊傑 
千古伏龍山。
句  其三 楊傑 
借取雲山爲帳幕，合教僧屋斷塵埃。
句  其四 楊傑 
更在朱欄綠水濱。
句  其五 楊傑 
山橫大秀一峰高，水入平湖千里遠。
句  其六 楊傑 
儒釋精通內外全。
句  其七 楊傑 
偃月仙翁羽化初。
季子廟 曹確 
人間不記吳王事，江上今存季子宮。壞壁亂飄青蘚雨，破檐時蕩白榆風。衣冠何處埋春草，雞酒長年任野翁。下馬一看思舊德，浮名應與暮雲空。
題眉嶺方池 曹確 
西蜀峨嵋誰爲移，靈根元竅鑿何時。煙霞欲暮胭脂冷，雲雨初收青黛施。天凈塵霾開古鏡，曉寒星斗落殘棋。江湖襟带全形勝，風動於今民物熙。
白雲樓 程之才 
鬻熊城郭遶蒼苔，萬疊煙嵐亦壯哉。平地窺覦心未愜，重樓徙倚眼初開。據襟風月爭新入，刮目江山破迥來。日落三峨知處所，本來浮雙闕欲崔嵬。胡床不愧庾公興，奕簟還思杜老才。更待攜衾盡清景，夜深欄檻逼昭回。
碧落洞 程之才 
名因物之累，物嘗不厭名。標之曰到難，日有車馬聲。蒼崖匪纔鑿，洞室百步宏。潛龍想鱗鬣，石乳懸旒纓。溪流湛其中，吞吐日月精。其源咫尺耳，盥濯未嘗經。我來先振衣，色變水石清。倚杖聊四顧，高低古今銘。頗恨轍迹多，不益雲蘿情。西南有複嶺，煙霞晝晦冥。呼僧指問之，山外或小平。茅茨構石壁，兔鹿渾微生。沈吟幽棲地，雅興宿志並。何時一椽屋，散髪入巖坰。脫略五千言，坐忘六尺形。看雲會所適，以此休餘齡。
次東坡碧落洞韻 程之才 
粵從度嶺來，日見亂山橫。觸目皆荒涼，寧復樂事並。誰謂亂山間，僊境通玉京。奇怪如雁蕩，清虛勝赤城。嵌空幽且深，層曲無欹傾。巨禴萬仞高，天造妙難削。懸崖攢滴乳，澗水清濯纓。我來洞門開，山意如相迎。熟視石壁字，神清喜勿驚。回思紫陽山，追隨許宣平。
句 蘇氏 
鄉人嫁娶重母黨，雖我不肯將安云。
涼軒 李古 
古國遮雷首，幽軒擁縣堂。何須犀避暑，不待草迎涼。瀟灑松筠地，清虛水石鄉。牛刀無所用，高枕傲羲皇。
題廣勝寺 李曼 
寺隱藏山腹，山高絕杳冥。濃嵐春發黛，岑塔曉開屏。嶺上雲無著，松根茯有靈。訪求忠武迹，不復見丹青。
句 李曼 
崖深經夏不融雪，江闊架筒難入城。
蟠龍山 李時亮 
獨臥粵南天盡頭，吞吐清氣壓林丘。風雲上下三千丈，霧雨西南十六州。古澗有泉穿石冷，陰崖無暑滿山秋。我來結構山亭下，時復憑欄看未休。
飛雲山 李時亮 
曳曳溶溶繞翠微，朝朝暮暮滿山飛。于今待汝爲霖雨，莫向山中變白衣。
臨桂白雲洞 李時亮 
□崖高瞰白雲溪，洞穴通天路嶮巇。雨未作霖天下旱，玉龍蟠此少人知。
萬里波光外，孤城南極西。 李時亮 
數點晴明天外國，一帆風信舶家舟。
上元喜雪 楊齊 
靈感手擎蒼龍鞭，和風一道飛騰天。天公欲報大有歲，六花助與芳菲權。紫姑雲輦歸時節，太光碾碎桄榔葉。曉來樓閣萬家春，白玉鴛鴦爲新疊。壠頭耕父被單褐，望歲欣欣掉歌舌。王孫卻恨此宵寒，蘭膏凍黑香輪滑。
寒食野外 楊齊 
寒食人家事踏青，偶軀羸馬出效坰禽聲喚雨嬌相語，天色和春困不醒。芳草碧來絲作毯，好花紅處錦爲屏。回頭畫角江城晚，人倚秋千月半庭。
寒食雨 楊齊 
一片春陰一倍寒，萬家春色寂無煙。冷催杜宇朝相喚，寒逼嫦娥夜不圓。添得僧家澆藥水，負他公子賞花天。東君欲助之推怨，淚濕垂楊恨不眠。
立秋後有感 楊齊 
一雨助涼天氣醒，夜來殘葉報秋聲。人歌曼倩書重發，客笑相如賦未成。驚破鶴心宵露重，送他鴻翼晚風清。功名未了男兒事，爭遣心頭繫得旌。
和中秋對月 楊齊 
素籥中分漏箭遲，玉盤飛上絳河涯。自緣人意誇今夜，豈是蟾光勝舊時。千里放開天地景，一輪題盡古今詩。吳剛樹下遙相許，來歲春風此處期。
中秋不見月 楊齊 
八月露沉天氣秋，霜輪何事苦淹留。一宵老兔不成魄，幾處詩人卻下樓。水部階前聞細雨，袁宏渚上見歸舟。明年未必無仙桂，何用厭厭此夜愁。
冬至夜旅懷 楊齊 
亂霜如葉撲窗寒，愁到心如欲斷弦。鳳管陽纔一聲起，蟾輪月已九分圓。擁爐酌凍酒相對，欹枕背殘燈未眠。乞得曉鐘西拜望，露中香爲祝親燃。
下巖避暑留題 楊邁 
古寺重來興轉添，舟中午暑正炎炎。野僧引客登山閣，稚子穿雲映水簾。熱得清涼身暫健，老便閑靜意難厭。人間劫火方撩亂，法雨如何爲普沾。
登南山塔 曹棐 
平生登塔與登樓，亂盡鄉心送盡愁。試上南山山下塔，依前懷古復悲秋。
隆慶 陳鵬 
五丁盡力路通泉，百貨東來蜀道貧。不以糞牛欺遠俗，安知指虎有強臣。
綿州鄉賢堂 陳鵬 
潼山高兮潼水清，厥鐘秀兮鄉之英。之人已去兮逖聽風聲，我懷孔切誰儀刑。有美張公兮開明庭，作新宮兮州之黌。著其爲人兮加丹青，貌惟肖兮如生。或桐挺而孤高，或芝荂而九莖。或蘭生兮春華，或菊秀兮秋馨。或鳳躍而蛟翔，或鳬將而鶴迎。使人咨嗟嘆息而追惟兮，至其子孫又嗚咽流涕而咿嚶。怳若接兮謦咳之音，內懷勸懼兮若從使令。亦瞻像兮昭昭，而起福兮冥冥。百年兮歷時雖多，非張公兮誰與銘。
句 陳鵬 
桔柏江聲猶在耳，木瓜園路已侵山。
題白鶴泉 田稹 
相儀始融結，中有靈巖川。佛現青蓮相，山分白鶴泉。澄清通舜井，湛潔滉堯天。鞠氏留題後，菲才繼此篇。
和孫氏池亭 陸于城 
斷崖青松林，林下覆煙草。一徑捫綠蘿，數里尋芳藻。巖開野人屋，結構憑孤島。石斷寒泉流，亭幽翠巘繞。攫拏龍虎狀，宛若鬼神造。隔崖聞湍聲，當窗見夕照。巴南絕景處，勝似東溪好。萬籟清心胸，孤雲豁煩惱。罇邀驄馬客，寫物窮探討。琴匣閑時開，柴門不須鏁。孰云造化工，永與天地保。長揖謝王侯，塵氛徒浩渺。
孫氏池亭得小字 董英 
冥冥造化意，似見元氣兆。不然此中石，詭怪安能了。刻劃如爲人，幽奇若爭巧。虎臥溪勢長，龍存鼎形小。誅茅得此地，勝概紛夭矯。東南引一水，又出人意表。瀉溜無冬春，漰奔極昏曉。跳波駭潛虬，濺珠濕飛鳥。主人去城市，崖谷情悄悄。澗戶雲溶溶，山窗風嫋嫋。孤城重顔謝，柱史才江鮑。共美崖壑遊，題詩石林杪。
大雲洞 釋紹崇 
十年蹤跡住湟關，占得幽奇水石間。縱使王孫多富貴，有錢無處買江山。
閑居 釋顯忠 
竹裏編茅倚石根，竹莖疏處見前村。閑眠盡日無人到，自有清風爲掃門。
過溪口廣慈院 釋顯忠 
五馬重來谿口寺，惟將屬吏與門僧。盤雲野徑行千里，送目危臺上百層。巖檜影寒猶带雪，谿流聲澀未銷冰。尋常地遠無因到，空愧躬良二老朋。
南明山寶相寺十五題 三生像 釋顯忠 
勝域將垂迹，先聞鐘梵聲。術阤猶未降，宣老已三生。山接天門險，巖開月殿明。善財何處去，樓閣自崢嶸。
南明山寶相寺十五題 三層閣 釋顯忠 
像身高百尺，閣道聳三層。欲得親瞻向，還須最上登。煙霞封寶墄，星斗掛觚稜。已自甘香火，人閒去不能。
南明山寶相寺十五題 隱岳巖 釋顯忠 
融結自何時，曾爲幾陵谷。不見昔賢蹤，空遺此巖腹。一徑斸煙蓁，千里老雲木。尋常人到稀，虎豹暗棲宿。
南明山寶相寺十五題 石城山 釋顯忠 
谿盡見石城，寺在石城裏。崖缺露遙村，門開對寒水。況非雉堞成，無以金湯比。梵眾此安棲，俗駕來有幾。
南明山寶相寺十五題 白雲莊 釋顯忠 
堪愛仙莊近翠岑，杖藜時得去遊尋。牛羊數點煙雲遠，雞犬一聲桑柘深。高下閑田如布局，東西流水若鳴琴。更聽野老談農事，忘卻人間萬種心。
南明山寶相寺十五題 夾谿塘 釋顯忠 
南溪北溪深，橫塘截流過。清影照人寒，澄耀分鑑破。沙明鷗鷺馴，草密牛羊臥。不見直鈎翁，狂歌遣誰和。
南明山寶相寺十五題 柔亭 釋顯忠 
孤亭枕長谿，谿光照亭檻。無人弄潺湲，終日對平淡。猨鳥去難呼，藤蘿垂可攬。薄暮眾山昏，霜風起葭菼。
南明山寶相寺十五題 石狻猊 釋顯忠 
亭除兩狻猊，一仰復一俯。告天與叩地，似欲訴憂苦。世傳知顗死，二獸來瞻睹。逡巡化爲石，堙沒在深土。事怪固難詰，但見形可取。風雨駁蒼苔，萬古萬萬古。
南明山寶相寺十五題 齊相井 釋顯忠 
南明山足勢欲盡，正是新崖東脅隈。不知泉自那峰出，皆謂井因齊相開。甘滑堪預酈經載，淵渟疑俟桑苧來。神蛟往往此潛蟄，旱歲莫測生風雷。
南明山寶相寺十五題 齊相書堂 釋顯忠 
異代終難問，遺名不可窮。山中丞相去，林下學堂空。映雪功休比，沖天志莫同。故基蘭蕙滿，猶自起華風。
南明山寶相寺十五題 白蓮庵 釋顯忠 
誰將白蓮子，固向峰頂栽。非學遠公社，兼無陶令來。去世迹何曠，誅茅心已灰。不知歲月改，但見此花開。
南明山寶相寺十五題 石縫梅 釋顯忠 
根埋山骨幾百載，但怪生物偏有私。春前受氣地猶冷，雪裏暗開人未知。自將孤石比堅性，不與眾木爭芳姿。惆悵無言爲真賞，欄干獨倚覺多時。
南明山寶相寺十五題 鋸解峰 釋顯忠 
蒼山巍不倚，中裂勢難圖。始鑄陰陽鋸，誰開造化鑪。藤搖疑落屑，樹折若分符。漏出飛泉影，長垂一带孤。
南明山寶相寺十五題 仙髻峰 釋顯忠 
首出眾峰間，盤龍勢孤聳。雲映鬢光浮，月生梳影動。可握謂新沐，未巾疑乍攏。幸免旦斯理，誰復慚種種。
南明山寶相寺十五題 白鷳塢 釋顯忠 
朝看白鷳從塢出，暮看白鷳從塢歸。森森綠樹兩峰下，片片白雲初日飛。因知野性戀山谷，咫尺之間還見稀。
偈 釋顯忠 
咄咄咄，海底魚龍盡枯竭。三脚蝦蟆飛上天，脫殻烏龜火中活。
答無爲居士楊傑 釋本嵩 
情智何嘗異，犬吠蛇自行。終南的的意，日午打三更。
贈歐陽𣲤 劉文毅 
妙筆君今第一人，心欺造化奪天真。精明形骨從來一，移入青縑作兩身。
句 朱適 
燒殘紅燭客未起，歌斷一聲塵遶梁。
留壁詩 邵琥 
往往來來三十年，更無蹤跡在西川。功成行滿昇天去，回首山頭月正圓。
句 邵琥 
碧桃紅杏神仙府，粉壁朱門將相家。
偶感呈蘇先生 濮本 
好手不甘袖，日對棋一枰。雄爭漢楚壘，秘逞孫吳兵。僨着還自錯，先機非偶贏。古今多少事，落盡此空聲。
寄李先生 黄曦 
久不見泰伯，中心頻損和。近聞束書卷，更卜好山阿。學古成儒癡，敦風蕩俗訛。周公法已矣，原憲事如何。母老祿未及，身閑鬢不皤。新文海裔播，舊業約竿拖。甯戚歌寧發，麻姑傁屢過。時人一握小，吾道片雲多。友弟俱遊宦，池樊自摭莎。聞猿詩興逸，敲戶酒徒羅。鄉里名光也，朝廷禮後麽。年來魚信至，怪我客蹉跎。
句 黄曦 
春風桃李鳳翔臺。
石井聯句 劉煇 
山川百千景，斯井誠敻潔。靈源若神湧，怪石肖天裂。不與濁流並，恐是眾泉傑。銀漢河分派，玉壺冰借潔。中夜聲激愴，四時光秀澈。涇渭恥淆雜，潢潦愧涸竭。潤如周孔教，清比夷齊節。觀魚思文望，對巖夢武說。我欲斷諂佞，汲此洗劍血。我欲安廟社，磨此鏤勳碣。詩以誌本心，書之非詭說。
買山 劉煇 
頂摩霄極根盤溪，買得入手空家貲。回環四面終日看，埋沒幾年知者誰。剔除冗土潔且快，布列諸峰高復卑。時人應笑狂生僻，不喜金珠喜怪奇。
洗山 劉煇 
蟠根聳翠壓坤柔，縱有連城價莫酬。蘿蔓幾年嘗滿目，途人今日始迴頭。塵埃已逐雙溪去，風月來供一境幽。欲識主人營創苦，壯齡先備赤松遊。
題鵝湖恭上人山亭 劉煇 
劚險得形勝，破荒成敞虛。四山秋月午，萬里曉晴初。遠日去無限，清風來有餘。溺迷紛擾者，登此亦消除。
與客遊太平僧舍 劉煇 
兩道翠陰迎騎合，四圍清氣逼人來。林端有路雲千級，物外忘機酒一杯。
石井聯句 程逵 
無正文。
詠裕老菴前老松 王韶 
綠皮皺剝玉嶙峋，高節分明似古人。解與乾坤生氣概，幾因風雨長精神。裝添景物年年換，擺捭窮愁日日新。惟有碧霄雲裏月，共君孤影最相親。
南城 王韶 
南城古要地，險隘接閩區。國家建昌壘，鎮守東南隅。
東林泉 王韶 
晉朝危亂有遺賢，陶謝宗雷總學禪。釋殿夜深神運木，社堂秋後玉成蓮。泉噴繡谷長時雨，雲擁香爐白晝煙。
投機頌 王韶 
晝曾忘食夜忘眠，捧得驪珠欲上天。卻向自身都放下，四稜塌地恰團圓。
句  其一 王韶 
草堂舊集三千首，蓮社遺蹤七百年。
句  其二 王韶 
鄂陵事稀簡。
句  其三 王韶 
塗山廣大納萬國，帝禹於此分江河。
中秋待月夜分乃見 范百祿 
十二周流數，經行自不遲。長圓非物理，暫晦亦天時。人欲終宵玩，雲殘逐簇移。祇應逢此景，無足累心期。
送程給事知越州 范百祿 
餘事詩名敻絕塵，瑣闈仙殿老成人。虜庭上座衣冠壯，庾嶺南州雉堞新。太白山雲旬日雨，若邪溪水四時春。吾皇倚待唯三九，不用夸鄉詔買臣。
劍閣 范百祿 
山從開闢以來有，關是王公設險名。直上劍門千萬仞，中開門闕數重城。
句  其一 范百祿 
攜月入上清，一覽無餘山。
句  其二 范百祿 
門外清冷百社潭。
句  其三 范百祿 
山環襟带連秦嶺，地控煙喉限蜀城。
偈  其一 釋元祐 
爲僧六十鬢先華，無補空門愧出家。願乞封回禮部牒，免孤蜁老衲袈裟。
偈  其二 釋元祐 
凡見聖見，春雲掣電。真說妄說，空花水月。翻憶長髭見石頭，解道紅爐一點雪。
偈  其三 釋元祐 
龜毛爲箭，兔角爲弓。那吒忿怒，射破虛空。虛空撲落，傾湫倒嶽。牆壁瓦礫放光明，歸依如來大圓覺。
偈  其四 釋元祐 
月色和雲白，松聲带露寒。好箇真消息，憑君子細看。
偈 釋道圓 
不落不昧，僧俗本無忌諱。丈夫氣宇如王，爭受囊藏被蓋。一條概栗任縱橫，野狐跳入隊。
頌 釋道圓 
不是風兮不是幡，白雲依舊覆青山。年來老大渾無力，借得忙中些子閑。
虛空無內外，事理有短長。順則成菩提，逆則成煩惱。燈籠常瞌睡，露柱亦懊惱。大道在目前，更於何處討。 釋子琦 
四面亦無門，十方無壁落。頭髼鬆，耳卓朔。箇箇男兒大丈夫，何得無繩而自縛。
讀書 劉摯 
西風入梧桐，白露下雲漢。灑灑晚秋色，清凉復神觀。歲月不我與，料理前日慢。念此平生心，所樂在黄卷。太羮與玄酒，梨樝及俎籑。滋味要足口，更復恨未見。燈火夜可親，巾箱字甚憚。紛紛事是非，碌碌世治亂。千古守糟粕，未免斵輪歎。聖賢有堂奥，大道堪夷坦。是爲名教樂，足以了衰晏。惜日營珠金，投身醟歌管。彼志各自言，難以一理貫。
老子畫象 劉摯 
敝周僿于文，老子談大道。仁義已末流，體法固行潦。虛無抱玄珠，清淨爲至寶。掊斗息羣競，死聖止大盜。謂可愚斯民，狂瀾復既倒。不知世大變，萬僞火就燥。欲以區區言，反俗入羲昊。渾淪五千言，道德何浩浩。漢嘗求其說，施用未深造。衣食已有滋，煩苛以能埽。惜哉衰世士，學術失探討。流而爲刑名，慘礉極枯槁。但見多申韓，舉皆罪黄老。聖人無常師，有善取輿皁。問禮固有然，誰謂孔徒小。遺貌知是非，君無論醜好。
雜詩六首  其一 劉摯 
四序若轉轂，萬物變秋風。蕭騷簷邊月，赫赤江上楓。寒鴟坐晴屋，陰蟲凄暮叢。靈鳯杳何許，寂寂朝陽桐。
雜詩六首  其二 劉摯 
咬咬籠中鳥，食飽勤好音。誰懷主人意，豈不思上林。出處謬前算，老大故谿心。秋衾耿寒夢，玉露曉如淋。
雜詩六首  其三 劉摯 
古人有髙志，妙與天地通。讀騷飲美酒，揮弦送飛鴻。杖藜步梧竹，閉户閑僕僮。禍福有倚伏，念當守蒿蓬。
雜詩六首  其四 劉摯 
我思彭江州，行已有風績。與善忘畛畦，麾邪立崖壁。堂堂生民望，奄奄斯道寂。何時持鷄酒，就子墳上瀝。
雜詩六首  其五 劉摯 
播州遷劉郎，夜郎放太白。秀木風所仇，人情有欣戚。嚴霆無終朝，斯文豈遂厄。我願蘇與黄，壽命等金石。
雜詩六首  其六 劉摯 
至人有神遊，坐凌八荒邈。一息如鵬圖，萬里御羊角。蒿萊彼頻頻，晨夕自喔喔。仙人喬與松，誰云不可學。
西齋觀雨 劉摯 
長庚謝餘炎，大火躔西極。開軒對朝雨，拭目看秋色。雲空相晦明，風縷乍斜直。聲繁自飄蕭，勢急勿淙激。方塘潛浪潮，萬瓦亂珠射。巢燕倦翩翩，庭蕪長紛籍。閑花洗幽素，秀木舞涼碧。清氣醒筋骸，餘爽入几席。跡希蔣詡徑，興髙陶令宅。繞郭聽懽聲，登秋飽豐澤。良辰感孤宦，念我久行客。窮年不自樂，心跡雨何益。功名羞詭奇，歲月易類斥。聖人堂有奥，大道坦可適。胡爲世俗間，區區較尋尺。
縣齋秋日雨後寄李聖和 劉摯 
置閏歲八月，祝融冒秋權。當代不肯歸，滯暑歊以延。金行奮剛義，天令懲驕愆。一雨惡氣死，百物疲瘵痊。陰陽戰既定，灝氣蘇天淵。揫斂物得性，豐給民有年。小軒占幽寂，危坐涼翛然。身如赦炮烙，蓬山弄飛泉。冷風嘯梧竹，清響搖碧鮮。淨几少喧蠅，髙簷除嘒蟬。煩心爽已蜕，塵觀清疑仙。于兹飭前懈，圖書獵陳編。晤言隔朋類，披卷盟聖賢。樂此懷髙風，北望心悁悁。
縣北馬上 劉摯 
五月暑雨過，緩轡來城陰。朝暉粲林莽，涼風弄衣襟。敢辭鞭策勞，邂逅得幽尋。斯人勤歲事，樂此膏澤深。芃芃黍稷壟，藹藹桑柘林。田翁可指食，蠶婦期織絍。稇儲與衣褐，卒歲無崎嶔。陶民帝有力，養物天之心。忘言樂其樂，此意良自諶。紓爲馬上句，比和擊壤吟。
答黄莘任道代書見寄 劉摯  洞庭湖
吾生本放浪，自比林壑人。謬此紲官組，試邑漳水濱。疆田占瀉鹵，户俗籍羸貧。驛涂搔左臂，河流齧西漘。役者動淪産，居者無儲稇。科求困府調，期會嚴吏文。儒生仕學古，志在膏斯民。慨歎適于此，踸踔徒自勤。亦嘗紓厚斂，粗自窮褐温。勞心米鹽屑，秉筆朱墨紛。尚賴厥俗古，椎然猶朴淳。因時罕訟訴，得以親舊聞。瞻言君子治，百里相依瀕。厨傳候使介，南北交歡忻。議和六十年，中國勞耡耘。脂膏瘠黔首，歲月如轉輪。寸金比寸土，石晉真自焚。祖宗赫大業，此願嘗經綸。遺憤鬱未泄，壯士常云云。天運無盛衰，吾民繫康屯。遠御在廊廟，勿憚躬觴飱。小官惠不耻，委吏孔所伸。我亦走除道，折腰邊馬塵。緣茲有境會，每得言笑親。代去各匪遠，木落秋風辰。知倦黎侯寓，來卜子騫鄰。東平我客久，蕃阜誠罕倫。齊魯儒學地，遺風今尚存。禮讓行比屋，弦誦傳里門。玉京輦路近，霏煙望氤氲。梁岑聳秀概，回源號通津。炊玉北陂稻，鱠霜南浦鱗。名園富夏果，冬山下寒薪。滋味閩越足，物色吳楚賓。人物盛著録，衣冠若雲屯。交朋三數子，英英鸞鶴羣。文章與言行，玉潔芝蘭薰。方舟洞庭雨，載酒樂郊春。羡君此謀吉，不必龜筮詢。我馬固已秣，君車亦宜巾。瑶音枉嘉問，凌紙天葩芬。聊兹締里社，愧匪金玉珍。
中秋招趙湜 劉摯 
浩然天地秋，涼風日蕭索。憲也固非病，回焉不改樂。公秫已堪釀，兵厨有近約。以此邀子車，主禮豈云薄。